text:
Stóran part av søgu sínari hevur Italia verið sundurbýtt land. Fyrstu ferð ríkið varð sameint var í rómverjatíðini, tá ið Italia var miðdepil í stóra og máttmikla Rómverjaríkinum. Í miðøld var landið býtt sundur í mong ríki, og tað varð ikki savnað aftur fyrr enn í 1870. Stivlaskapaða landið er norðan úr høgu, jøkulsklæddu Alpunum suður í turra, heita fjallalendið, langt suðuri í Miðjarðarhavi. Sardinia og Sikiloy, ið eru størstu oyggjar í Miðjarðarhavi, hoyra báðar til Italia. Beint sunnan fyri Sikiloy er lítla sjálvstøðuga oyggjalandið Malta. Á italska meginlandinum eru tvey smá ríki, San Marino og Vatikanríkið.
Italia er land við ríkari søgu, og serliga tvey tíðarskeið: Rómverjatíðin í fornøld og endurreisnartíðin, sum tók seg upp í 15. øld, hava veitt landinum dýran mentanararv. Hóast Italia nú á døgum er av fremstu ídnaðarlondum í heiminum, er stórur munur á ríku ídnaðarøkjunum fyri norðan og fátækaru landbúnaðarøkjunum fyri sunnan. Stóri búskaparligi munurin elvir til spenning í landinum og er ein av atvoldunum til mongu stjórnarskiftini. Flestu fólk í Italia eru katolikkar.
Mangir italskir býir eru høgt mett ferðamannamál, tí í fáum býum í heiminum er so mangt spennandi at síggja. Nevnast kunnu fornminnini í Róm og borgirnar og kirkjurnar í Florens, har endurreisnin tók seg upp í 15. øld. Mong koma eisini til skíðstaðirnar og vøtnini fyri norðan. Ferðavinnan hevur stóran búskaparligan týdning í Italia.
Fólk í Italia hava trý tjóðarítriv, skjótar bilar, fótbólt - og operu. Operan tók seg eisini upp í Italia, og italskir operasangarar, sum t.d. Pavarotti, eru kendir um allan heim. Italska operan er nakað serligt, tí at hon er partur av gerandislívinum og ikki bara frítíðarítriv hjá nøkrum fáum ríkfólkum, sum vanligt er aðrastaðni.
Ættarbondini eru sera sterk í Italia, og rættiliga vanligt er, at bæði trý og fyra ættarlið búgva undir somu lon ella dur um dur. Tá ið máltíðirnar verða etnar, er alt húsið savnað. Italski kosturin er ymiskur úr landsluti í landslut. Fyri norðan eta tey ofta rís ella "polenta", gjørt av maismjøli; annars er pasta alvanligur kostur í Italia. Olivinolja og nýupptikið grønmeti verða nógv nýtt í italskari matgerð.
Alpurnar eru tvørtur um norðasta part í landinum. Frá Po-fløtuni og mitt suður ígjøgnum alt landið er fjallaryggurin Appenninafjøll, ið ganga suður ígjøgnum alt landið og taka seg upp aftur á Sikiloy. Fjallalendið, sum áður var avtakið við skógi, er nú mest berligt kjarrlendi. Mesti landbúnaðurin er á láglendinum.
Italia, sum fyrr var landbúnaðarland, er nú ríkt ídnaðarland. Av tí at næstan eingi ráevni er í landinum, mega teir flyta inn ráevni, sum vælútbúna arbeiðsmegin ger til lidnar vørur, t.d. teldur. Italia er eitt av fremstu londum í heiminum, tá ið talan er um at evna snið á ídnaðarvørum.
Á bygd í Italia eru nógvir smáir garðar, sum alt húsfólkið rekur, og ofta hava bøndurnir annað arbeiði framíhjá. Á fruktagóðu Po-fløtuni í Norðuritalia verður ymisk grøði dyrkað síð um síð. Korn, frukttrø, vínber og grønmeti verða dyrkað um alt landið, men oljuberjatræið veksur best í syðru landspørtunum. Italia ger nógvar fruktúrdráttir, vín og olivinolju.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Róm
Vídd: 301.318 km2
Fólkatal: 58.877.000
Alment mál: italskt
Átrúnaður: kristindómur 100%
Stýrirlag: fólkaræði, fleirflokkaskipan
Gjaldoyra: evra


c: text/html

text:
Rakul Sjúrðardóttir Frederiksberg
10.02.2018 - 09:44
Mentan > Tónleikur > Tónleikakappingar
Í kvøld verður árliga danska Melodi Grand Prix-kappingin. Sýningin verður í ár send úr Gigantium í Aalborg.
Tíggju sangir eru við í kappingini, og vinnarin sleppur at umboða Danmark í Eurovision Song Contest, sum verður í Lissabon í mai.
Føroyingarnir og systrarnar Vanja Carlsen, Laila Carlsen og Barbara Chaparro eru ímillum tey, sum skulu syngja í kvøld. Tær skulu syngja sangin ’Standing Up for Love’. Tær verða kallaðar CARLSENS í kappingini, og tær skulu syngja sang nummar 7. Tað ber til at atkvøða fyri teimum ígjøgnum sms ella ígjøgnum eina Melodi Grand Prix-app.
Í samrøðu við DR siga systrarnar, at tað at sleppa við í Melodi Grand Prix er ein barndómsdreymur, sum gongur út.
Tá tíggju sangir eru sungnir, verða tað tríggir teirra, sum koma víðari til finalurunduna. Hesir tríggir skulu síðani kappast um at vinna. Sendingin verður send á DR 1 og DR TV frá klokkan sjey.

robotstxt: allowed

filter: keep


text:
Aftur í gjár vóru veðurgudarnir við okkum, tá Bragdið og FÍF skipaðu fyri øðrum ufmari av ársins TF Stórkapping. Ikki tí. Enn einaferð frátók eystanlotið okkum at fáa tær bestu tíðirnar á spurtteinunum. Ja, vindurin órógvaði eisini miðteinarennararnar almikið.
Tað hevur stórt sæð verið reglan øll tey seinnu árini, at tað fellur eitt føroyskt met til eina Stórkapping. Men í gjár kom einki met, hóast tað var ógvuliga nær við. Tvær ferðir stóð metið í hæddarlopið hjá kvinnum fyri skoti. Fyrru ferð var tað heilt óvæntað Theresa F. Bláhamar, sum royndi seg á 150 cm, eftir at hon hevði vunnið kappingina hjá gentum 14-15 ár. Hon helt at metið var 149, og valdi tí hæddina 150 cm. Yvirleggjarin lá eina løtu og dandaði, áðrenn hann valdi at falla, eftir at Theresa hevði gjørt eina væla roynd. Hevði hon valt 149 cm, er væl hugsandi, at yvirleggjarin var liggjandi.
Mest óvæntaða úrslitinum stóð Theresa F. Bláhamar fyri. Dagsins hægsta lop og ótrúliga nær við at seta føroyskt met í hæddarlopi.
Seinnu royndina átti Edna Maria Debes, sum eftir 145 cm vann kappingina hjá gentum 18-19 ár. Eftir hetta valdi hon 149 cm og álop á egna føroyska met hennara, sum er 148 cm. Men heldur ikki Edna Maria kláraði at “bjarga degnum” við tí eina metinum, sum annars plagar at vera fastur fúsur til Stórkapping.
Nógv onnur góð úrslit vóru á degnum, og kunnu tey síggjast her:


text:
"Bláa vitan" fyri burðardygga samfelagsmenning
Firouz Gaini, lektari í antropologi á Søgu- og samfelagsdeildini, luttók á ráðstevnuni OCEAN WEEK 2018 (‘Oceans in Change’), sum varð hildin í Tróndheimi 7.–9. mai.
Stóru norsku granskingarstovnarnir NTNU og SINTEF skipaðu fyri tiltakinum, hvørs endamál var, at fáa umboð úr vísindaliga, vinnuliga og politiska umhvørvinum at tosa saman um hvønn týdning havið – og servitanin um havið – hevur fyri oyggja- og strandasamfeløg í dag og í framtíðini.
Hóast flestu luttakararnir vóru úr Noregi, so vóru innbodnir fyrilestrahaldarar úr øðrum londum eisini á skránni hjá OCEAN WEEK 2018. Gaini hevði framløgu á sessiónini ‘Norway as a Sea Nation – Coastal communities, generation, sustainability’, sum Anne Trine Kjørholt, professari í barnagransking á NTNU, samskipaði.
Framløgan hjá Gaini, ‘Tradition meets modernity – Fishing industries and childhood in transition in the Faroe Islands’, byggir á kanning, sum er partur av altjóðari verkætlan, sum nevnist ‘Valuing the Past – Sustaining the Future’ (2016-2020). Anne Trine Kjørholt er verkætlanarleiðari. Fimm lond luttaka í verkætlanini, sum hyggur at gerandislívinum, arbeiðinum og vitanini hjá børnum og familjum teirra (trý ættarlið) – fyrr og nú. Luttakararnir í kanningini eru úr lokalsamfeløgum, sum liggja við havið (strandasamfeløg).
Meira fæst at vita um ráðstevnuna á hesari slóðini
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tann, ið stýrir Malice, er Tall Jake, og gert tú ritualið, sum stendur í teknirøðini, kemur Tall Jake eftir tær og tekur teg við sær.
Bókin er í tveimum: í veruliga lívinum verður søgan fortald við vanligum teksti, men tá ið vit koma í Malice, sum undirverðin eitur, verður eisini sagt frá í teknirøð.
Spurningurin er so, um tað letur seg gera at sleppa heim aftur, og tað er júst hetta, tey bæði Seth og Kady stríðast við.
Malice er ein bók, sum fær tað at renna kalt niður eftir bakinum, og til teirra, sum dámar at lesa óhugnaligar søgur, er henda bókin nakað heilt serligt.
Aftur


text:
Myndir: Fagrasti hásummardagur í Gøtuvík
G! Festivalurin snýr seg heilt vist um tær stóru tónleikaupplivingarnar. Og ikki minst um at gleða seg til tær. Og hóast framúrskarandi framførslurnar hjá Rag’n’Bone Man og Swangah eru farnar afturum, hava fólk ríkiligt at gleða seg til í kvøld og komandi dagarnar.
Alt tað er tó bara helmingurin. Tí G! snýr seg eisini um alt hitt: loynikrókarnar og smáu, inniligu tónleikaframførslurnar, at eta góðan mat, kava í saltan sjógv, jolla sær í heitum pottum, sóla sær, njóta gypsy-tónleikin og stemningin undir tekjunum í sølubásunum, klippa ella raka sær hjá festival-frisørinum, ganga seg inná eitt spontant ball í hoyggjhúsinum og mangt mangt annað.
Alt er onkursvegna á skránni í dag. Ikki minst tí veðrið er av tí fagrasta. Lyon hevur havt eina einastandandi hugtakandi og intima mini-framførslu í Töting.
Frálíkir tónleikabólkar sita í privatum gørðum og njóta skýfría himmalin og stemningin í Syðrugøtu, áðrenn teir trína inn á pallarnar í kvøld.
Eisini Norðlýsið er júst nú vorðið partur av vakru myndini í Gøtuvík, har alt uttan vindurin rørir seg.
Hetta er manna fyri sál og likam. Tørvar tær prógv, so kom ein túr á G! og hygg inn í eitthvørt andlit. Tí har stendur alt at lesa.


text:
Since the news of Lou Reed's passing on Sunday Oct. 27 I've been listening quite a lot to The Velvet Underground and Lou Reed's solo material. The greatest and most famous record by The Velvet Underground is the debut The Velvet Underground & Nico (1967). While The Velvet Underground were in many ways forerunners to punk and post punk and the album does have quite a few tracks that delve into drones and noise, this particular track is a bit more "pop". Pop in a Phil Spector wall of sound sense. Nico sings lead on the track and adds her dreamily European/teutonic persona:
Tomorrow night we're seeing Nick Cave & The Bad Seeds live here in Copenhagen which means I've also been listening to their back catalogue this week. One track that stood out was from the covers album Kicking Against The Pricks (1986) and it's their cover of the aforementioned 'All Tomorrow's Parties'. Nick Cave and the band invert the angle of the song and make it a
masculine choir of Ennio Morricone-esque shouts with a driving
rock'n'roll beat underneath. Male singers performing songs usually associated with female singers and vice versa is an easy trick but nevertheless it works. A great contrast to the original version:
This is what I would call a cover in all the right ways. It points to a lineage back to the original version while adding something of its own.
In regards to female and male singers these two versions reminded me of a similar example where the opposite happens, namely that of Kraftwerk and Siouxie and The Banshees. Kraftwerk released their masterpiece Trans Europe Express in 1977 and one of the featured tracks is 'Spiegelsaal'/'Hall of Mirrors', recited and sung by Ralf Hütter in typically non-dramatic fashion:
Interestingly, his vocal manners point back to Nico's similarly taut delivery on The Velvet Underground & Nico and lo and behold; this song also received a post punk inflected interpretation around the same time that Nick Cave & The Bad Seeds released their covers album. Siouxie Sioux & The Banshees released their covers album Through The Looking Glass (taking its title from the Kraftwerk song) in 1987. Again, we have a cover version that adds some straight forward rock drive to the original and again we have a front figure artist backed by a band: "X & The X's". Only this time the gender roles are the opposite.
Looking forward to Nick Cave & The Bad Seeds tomorrow!
11/7/13
11/5/13
Føroyskur rockur í Íslandi (grein frá 2002)
Jón Tyril skrivaði nú ein dagin á Facebook at hann hevði hitt Kristinn Sæmundsson e.k.s. Kiddi í Reykjavík á ársins Airwaves festivali. Kiddi. Tað var hann, ið kom til Føroya at lurta eftir Clickhaze, Krit, Gestir o.ø. á sumri í 2002. Hann hevði m.a. ein lyklaleiklut tá Bjørk, Sigur Rós, Mugison o.o. tóku sínu fyrstu fet innan tónleikin. Ein eldsál í orðsins rætta týdningi. Á heysti í 2002 ornaði Kiddi fyri at Clickhaze, Krit, Hanus G., Kári Sverrisson og Eivør Pálsdóttir komu til Reykjavíkar at spæla á Fairwaves 2002, ið koyrdi parallelt við Airwaves, men einans við føroyskum nøvnum á plakatini. Jens Guð hjálpti eisini til, men sum hann sjálvur skrivar: "Kiddi var potturinn og pannan í "Fairwaves"".
Eg var øgiliga hugtikin av Íslandi og íslendskum tónleiki um hetta mundið. Tá eg so frætti at Clickhaze skuldu til Reykjavíkar í 10 dagar, ráddi um at bera so í bandi, at tað fór at vera brúk fyri mær á túrinum. Endin var at eg kom við sum ein samanseting av blaðfólki, roadie og kórsangara (Ólavur Jákupsson sang fyri í einum lagi, har eg sang kór), og so var onkur hissini solo framførsla eisini. Hvussu umfatandi mítt roadie virksemið á túrinum var, tað er - so segði hann - sokkið í tíðarinnar dýpi. Sum blaðfólk fekk eg so í øllum førum skrivað tvinnar greinir frá túrinum. Tann fyrra stóð í Dimmalætting týsdag t. 5 nov. 2002. Í dag er týsdagur 5. nov. 2013, so tað er eitt sindur stuttligt. Gerið so væl! (tøkk til Edmund í Garði fyri myndir).
Skrivað hevur: Knút H. Eysturstein
Týsdagur 5. november 2002, kl. 10.42, 216/125 - Skái
Ummæli/frásøgn: Clickhaze, Krit og alt harímillum!
Síðstu vikurnar hevur ein føroysk tónleikabylgja floymt inn yvir Ísland. Á hvørjum horni og hvørjari geil í Reykjavík hava plakatir verið at sæð, ið lýsa við "Fairwaves"-konsertum við føroyskum bólkum. Føroyskur tónleikur er nógv at hoyra í útvarpinum, og sum heild eru fólk sera áhugað í føroyskum tónleikarum og føroyskum tónleiki.
Fyrst var tað fólkatónleikurin við Hanusi G. Johansen, Kára Sverrissyni og Eivør Pálsdóttir. Síðan var rockur á skránni, og í eina viku buldraðu tónarnir hjá Clickhaze og Krit í konsertstøðum og klubbum allastaðni í Reykjavík.
Stórur rockur á Grand Rokk!
Leygarkvøldið 20. oktober høvdu hesir báðir áðurnevndu bólkar eitt brak av eini konsert í tiltikna rockklubbanum Grand Rokk. Grand Rokk er eitt lítið, intimt og hugnaligt stað, ið er upplagt til intensar rockkonsertir við tøttum samskifti millum tónleikara og áhoyrara. Ikki tí, útgerðin á staðnum var ikki fantastisk, og ljóðmenninir vóru sjáldan tilstaðar(!), men kortini var atmosferan sera góð, tá konsertin endiliga byrjaði.
Íslendsku Úlpa, ið vitjaðu í Føroyum fyrr í mánaðinum, løgdu fyri við vælupplagdum og ikki minst væl spældum sýru-guitarrocki í serklassa. Sostatt var støðið lagt undir eina fríska, framfýsna og ferðmikla konsert, har tónleikurin var í miðdeplinum alla tíðina.
Íslendska tónleikaguruin Jens Guð trein pallin og boðaði síðani á íslendskum, at nú skuldi Clickhaze úr Føroyum spæla. Hann siteraði tað ið t.d. donsk bløð hava sagt um bólkin, eitt nú; "...Clickhaze er besti bólkurin í Skandinavia í løtuni!" og "Björk go home!" o.s.fr. Nú var spennandi at vita, hvussu tað fór at ganga hjá teimum, og um íslendsku áhoyrararnir fóru at taka hesi bragdligu orð í álvara ella ikki.
Eivør dugdi væl at vera eyðmjúk, tá hon trein á pallin. Hon fór yvir til mikrofonina, hugdi út yvir áhoyrarnar og segði við mildari rødd; "I don’t think... Björk should not go home!". Hetta dámdi íslendingum at hoyra. Teir dugdu at síggja, at hóast alt hóvastákið í fjølmiðlunum, so var veruleikin ein annar. Her var talan um ein bólk av jarðbundnum og skilagóðum fólki, ið elskar tónleik, heldur enn "popularitet".
Fyrsta lagið var 'Clean Air' við teirri eyðkendu Kingo-introini, har Eivør syngur 'Lover nu Herren' við urguleiki afturvið. Tað var eyðsæð, at áhoyrararnir vóru merktir beinavegin av framførsluni. Tað tyktist sum um hetta føroyska rockkenda var teimum bæði fremmant og kent um somu tíð. Síðani komu allir hinir sangirnir, ið vit kenna her í Føroyum; 'Wall of Silence', 'Until we have faces', 'Frozen Lullaby', 'Indigo Brow' og so framvegis. Ein má eisini nevna rapp-rockarin 'Stop Breathing', ið var púra pulserandi hetta kvøldið.
Fyri okkum var tað kanska kent, men fyri hesi fjøld, ið ikki hevði hoyrt tónleikin áður, vóru tað nýggir og spennandi tónar. Clickhaze hevði eitt brak av eini konsert hetta fyrsta kvøldið og tryggjaði sær fleiri fjepparar aftrat í hesum nýggja og forkunnuga landi.
Krit endaði kvøldið og kláraði seg eisini stak væl. Teir rokkaðu nógv; ja, enntá so nógv, at summir av áhoyrarunum rýmdu, tí at tað gjørdist ov nógv av tí góða. Tónleikurin hjá Krit er jú harður og larmandi og øll eru jú ikki von við slíkt. Men tey, ið vóru von við slíkan tónleik, vórðu verandi, og hesi vóru sera fegin um framførsluna. Persónliga helt eg, at 'Some people just weren’t born to fit in' og 'Everywhere' skaraðu framúr á hesi konsertini.
Samanumtikið var hetta ein sera góð byrjan á ferðini!
Peppan í fjølmiðlunum
Í oktober útgávuni av besta íslendska tónleikablaðnum »Sánd« var ein samrøða við Eivør, eins og eitt ummælið av EP’ini hjá Clickhaze. Tey fingu fýra stjørnur, lið um lið við slík stórnøvn sum Coldplay og Sonic Youth. Blaðið hevur nógv rósandi orð at bera bólkinum og bæði í samrøðu og ummælið verður mangt og hvat sagt um bólkin og møguleikarnar, ið hann hevur úti í heimi.
Fríggjadagin 25. oktober var Clickhaze gestur í almennu útvarpsrásini Rás 2, har framførd vórðu hesi fýra løgini: 'Wall of Silence', 'Stop Breathing', 'Trom' og 'Indigo Brow'. 'Trom' er eitt spildurnýtt lag, ið var frumframført leygardagin 20. á Grand Rokk. Eitt spennandi og øðrvísi lag við post-rock-tendensum, ið bera boð um nýggjar tónlistarligar streymar frá Clickhaze. Í hesum lagnum vóru tveir gestasangarar úr nýggja eysturoyarbólkinum Gestir við.
'Indigo Brow' hevur eisini staðið seg sera væl í íslendsku fjølmiðlunum. Lagið er javnan at hoyra í útvarpinum og upptøkan frá Prix finaluni 2001 er eisini at síggja sum videolag í íslendskum sjónvarpi.
Krit var so heppið at sleppa í studio í Íslandi. Upptøkurnar vóru sunnudag og mánadag. Og ikki var liðugt fyrr enn beint áðrenn heimferðina til Føroyar. Tað var um reppið, at teir í Krit náddu flogfarið. Mikkjal, sangarin, varð koyrdur beinleiðis úr studionum á flogvøllin hálvan tíma áðrenn fráferðina. Tá hevði hann verið samfullar 20 tímar í upptøkuhølinum, so tað var ein hásur og troyttur maður, ið møtti upp á flogvøllinum.
Gaukurin, Grand Rokk og 22
Krit hevði eina sera góða framførslu í Gauki á Stong týsdag, har spælt var saman við Kimono og Úlpa. Ljóðið var fantastiska gott og ljóðmaðurin var so avgjørt ein snillingur av rang. Hetta var gleðiligt at síggja og hoyra, tí tónleikurin hjá Krit hevur so avgjørt uppiborið góðar umstøður.
Um ljóðið er vánaligt, kann tað hjá summum gerast ov larmut og strævið og fáa hesi tí ikki møguleika fyri at seta seg inn í tónleikin. Um ljóðið hinvegin er gott og klárt, er nógv størri møguleiki fyri, at fleiri áhoyrarar geva bólkinum og tónleikinum ans.
Hetta hendi í "Gaukinum", sum staðið eisini kallast. Tey, ið ikki høvdu hoyrt bólkin áður, fingu her ein góðan møguleika fyri júst tí, og vit, ið kenna bólkin, høvdu møguleika at hoyra tónleikin undir nærum fullkomnum umstøðum. Sera gott Krit! Takk fyri!
Íslendsku rockararnir í Úlpa endaðu konsertina við einum braki. Teir vóru stutt sagt rockur fyri allar pengarnar, og hetta dámdi føroyingunum væl, tí teir hoppaðu og peppaðu í takt við tónleikin. Hinvegin sótu íslendsku áhoyrararnir pinnastillir og lurtaðu. Hetta var løgið at síggja; garvillir føroyingar øðrumegin og púra kvirrir íslendingar hinumegin pallin. Hetta tóktist at vera eitt fyribrigdi á konsertum í Íslandi. Sjálvt um tónleikurin er ógvuliga harður og rokutur, so sita fólk pinnastill og lurta. Slíkt hendir viðhvørt eisini í Føroyum, men her plaga fólk um ikki annað at røra seg eitt sindur, tá tónleikurin er alra harðast og villast.
Løgið!
Seinni í vikuni vóru fleiri konsertir afturat. Clickhaze spældi aftur á Grand Rokk mikudag saman við punkbólkinum Panman, ið veruliga dugdi at punka. Ein góð framførsla, men tað tóktist mær óneyðugt, at teir skuldu koppa mikrofonstativum og langa guitarar á trummuskálir (trummuskálir, ið trummuleikarin hjá Clickhaze eigur, enntá!) móti endanum av konsertini. Bara tí ein er punkari, nýtist ein ikki at vera kraftidiot samstundis. Hygg bara at 200! (Nei, 200 eru ikki kraftidiotar! Teir eru bara kul!)
Krit spældi eisini hósdag á klubbanum/matstovuni 22 saman við Stjørnukisi. Stjørnukisi spælir eitt sindur tungan og ferðmiklan rock, og riggaðu teir tí væl saman við Krit. Krit hevði enn eina konsert fríggjadag saman við fleiri øðrum bólkum, og vóru teir sera væl umtóktir. Hetta var eitt tiltak, ið nevnist »Unglist« og har vóru fleiri harðir rockbólkar við. Krit riggaði væl í hesum umhvørvi og varð klappaður uppaftur. Krit fekk sera góð ummæli og annað rós.
Ein góður endi
Síðsta konsertin var leygardagin 26. oktober. Hesuferð vóru tað aftur Úlpa, Krit og Clickhaze, eins og á fyrstu konsertini á Grand Rokk. Henda konsertin var hildin í einari gamlari kykmyndahøll, ið nevnist Austurbæjarbió. Eitt sera hugnaligt og vakurt høli, við kykmyndahølisstólum og øllum øðrum, ið hoyrir til eitt slíkt.
Konsertin var sera góð, sjálvt um ljóðtrupulleikar stungu seg upp viðhvørt, t.d. í framførsluni hjá Krit. Tað serliga við hesi konsertini var jú at hetta var ein kykmyndahøll, og hetta var eisini nýtt til fulnar. Ein íslendskur listamaður sýndi gamlar filmir og filmsstubbar á stórskíggjanum aftan fyri tónleikararnar undir allari konsertini, og riggaði hetta sera væl.
Í endanum av framførsluni hjá Úlpa vóru myndir av fimleikarum, ið hoppaðu og bóltaðu rút, alt meðan bólkurin rockaði intenst í endalagnum 'Darling'. Meðan Krit spældi, var gamli russiski svart/hvíti klassikarin Ivan Hin Ræðuligi sýndur. Ein av hasum filmunum, har allir leikararnir síggja sjokkeraðir út alla tíðina, av tí at søgan er so forferdiliga dramatisk! Stílurin var ortodoksur og myrkur, og riggaði hetta sera væl til tónleikin og framførsluna hjá Krit. Eitt sindur "óhugnaligt" ella soleiðis.
Meðan Clickhaze spældi, vórðu filmsstubbar úr Týsklandi í farnu øld at síggja. Hetta riggaði væl, men var samstundis eisini skizofrent og løgið. Clickhaze byrjaði við 'Clean Air'. Eitt vakurt lag um reina luft og vakra náttúru. Men á skíggjanum var søgan ein onnur. Her sóu vit myndir úr Berlin eftir seinna veraldarbardaga. Sprongdar húsatoftir. Heimleys fólk. Gamlar konur, ið bóru múrsteinar. Neyð og elendigheit. Hetta stóð í sterkari andsøgn til vakra sangin um vøkru fittu Føroyar.
Í 'Daylight' var andsøgnin uppaftur týðiligari. 'Daylight' er positivari og ljósari enn 'Clean Air', men her vóru myndirnar enn meira ørar. Her vóru myndir úr Týsklandi áðrenn seinna veraldarbardaga at síggja. Nazistar, høgra armar í loft, swastika, hermenn, vápn og bókabál. Og framman fyri skíggjan stóð Eivør við eydnusælum smíli og sang: "... this world is perfect just like you, beatiful and true, holding on to grace, and the beauty of her face"!
Um hetta var tilætlað frammanundan, hevði eg hildið tað at verið á markinum. Fúl ironi og sarkasma. Men hetta var ikki ætlað frammanundan. Listarmaðurin visti ikki, hvat bólkurin fór at spæla og bólkurin visti ikki hvat listamaðurin fór at sýna. Fyri meg persónliga fingu sangirnir enn meira týdning og innihald. Ein hevur í grundini sera nógv at vera glaður fyri. Vit hava nógv at vera glað og takksom fyri í Føroyum. Stutt sagt, so var hetta við at sýna film aftur við tónleikinum eitt genialt hugskot. Nakað, ið vit kanska áttu at roynt her í Føroyum.
Annars er tað spell at Austarbæjarbió eftir ætlan skal rívast niður um ikki alt ov langa tíð, tí húsið sigst at vera ov gamalt. Spell, tí hølið er so sera hugnaligt og deiligt, og kundi verið nýtt til fleiri slíkar góðar konsertir.
Men akk, myndugleikarnir har minna um teir her heima. Leggja lítið í list og tónleik. Tíverri.
Ein góð ferð
Samanumtikið var hetta ein góð ferð í allar mátar. Íslendsku áhoyrararnir vóru væl nøgdir, føroysku tónleikararnir vóru væl nøgdir, og íslendsku og føroysku fyrireikararnir vóru væl nøgdir.
Hiðani ein stór tøkk til Kidda, Hljómalind, Adda Rokk, Grand Rokk, Jens Guð, Úlpa, Siggu og hini á Sirkus, Sjómansheimið Ørkina og íslendska fólkið. Øll sýndu okkum veruligan og hjartanemandi blíðskap á túrinum. Jauw!
Seinnu greinina frá túrinum kanst tú lesa her.
Eg var øgiliga hugtikin av Íslandi og íslendskum tónleiki um hetta mundið. Tá eg so frætti at Clickhaze skuldu til Reykjavíkar í 10 dagar, ráddi um at bera so í bandi, at tað fór at vera brúk fyri mær á túrinum. Endin var at eg kom við sum ein samanseting av blaðfólki, roadie og kórsangara (Ólavur Jákupsson sang fyri í einum lagi, har eg sang kór), og so var onkur hissini solo framførsla eisini. Hvussu umfatandi mítt roadie virksemið á túrinum var, tað er - so segði hann - sokkið í tíðarinnar dýpi. Sum blaðfólk fekk eg so í øllum førum skrivað tvinnar greinir frá túrinum. Tann fyrra stóð í Dimmalætting týsdag t. 5 nov. 2002. Í dag er týsdagur 5. nov. 2013, so tað er eitt sindur stuttligt. Gerið so væl! (tøkk til Edmund í Garði fyri myndir).
Skrivað hevur: Knút H. Eysturstein
Týsdagur 5. november 2002, kl. 10.42, 216/125 - Skái
Ummæli/frásøgn: Clickhaze, Krit og alt harímillum!
Síðstu vikurnar hevur ein føroysk tónleikabylgja floymt inn yvir Ísland. Á hvørjum horni og hvørjari geil í Reykjavík hava plakatir verið at sæð, ið lýsa við "Fairwaves"-konsertum við føroyskum bólkum. Føroyskur tónleikur er nógv at hoyra í útvarpinum, og sum heild eru fólk sera áhugað í føroyskum tónleikarum og føroyskum tónleiki.
Fyrst var tað fólkatónleikurin við Hanusi G. Johansen, Kára Sverrissyni og Eivør Pálsdóttir. Síðan var rockur á skránni, og í eina viku buldraðu tónarnir hjá Clickhaze og Krit í konsertstøðum og klubbum allastaðni í Reykjavík.
Stórur rockur á Grand Rokk!
Leygarkvøldið 20. oktober høvdu hesir báðir áðurnevndu bólkar eitt brak av eini konsert í tiltikna rockklubbanum Grand Rokk. Grand Rokk er eitt lítið, intimt og hugnaligt stað, ið er upplagt til intensar rockkonsertir við tøttum samskifti millum tónleikara og áhoyrara. Ikki tí, útgerðin á staðnum var ikki fantastisk, og ljóðmenninir vóru sjáldan tilstaðar(!), men kortini var atmosferan sera góð, tá konsertin endiliga byrjaði.
Íslendsku Úlpa, ið vitjaðu í Føroyum fyrr í mánaðinum, løgdu fyri við vælupplagdum og ikki minst væl spældum sýru-guitarrocki í serklassa. Sostatt var støðið lagt undir eina fríska, framfýsna og ferðmikla konsert, har tónleikurin var í miðdeplinum alla tíðina.
Íslendska tónleikaguruin Jens Guð trein pallin og boðaði síðani á íslendskum, at nú skuldi Clickhaze úr Føroyum spæla. Hann siteraði tað ið t.d. donsk bløð hava sagt um bólkin, eitt nú; "...Clickhaze er besti bólkurin í Skandinavia í løtuni!" og "Björk go home!" o.s.fr. Nú var spennandi at vita, hvussu tað fór at ganga hjá teimum, og um íslendsku áhoyrararnir fóru at taka hesi bragdligu orð í álvara ella ikki.
Eivør dugdi væl at vera eyðmjúk, tá hon trein á pallin. Hon fór yvir til mikrofonina, hugdi út yvir áhoyrarnar og segði við mildari rødd; "I don’t think... Björk should not go home!". Hetta dámdi íslendingum at hoyra. Teir dugdu at síggja, at hóast alt hóvastákið í fjølmiðlunum, so var veruleikin ein annar. Her var talan um ein bólk av jarðbundnum og skilagóðum fólki, ið elskar tónleik, heldur enn "popularitet".
Fyrsta lagið var 'Clean Air' við teirri eyðkendu Kingo-introini, har Eivør syngur 'Lover nu Herren' við urguleiki afturvið. Tað var eyðsæð, at áhoyrararnir vóru merktir beinavegin av framførsluni. Tað tyktist sum um hetta føroyska rockkenda var teimum bæði fremmant og kent um somu tíð. Síðani komu allir hinir sangirnir, ið vit kenna her í Føroyum; 'Wall of Silence', 'Until we have faces', 'Frozen Lullaby', 'Indigo Brow' og so framvegis. Ein má eisini nevna rapp-rockarin 'Stop Breathing', ið var púra pulserandi hetta kvøldið.
Fyri okkum var tað kanska kent, men fyri hesi fjøld, ið ikki hevði hoyrt tónleikin áður, vóru tað nýggir og spennandi tónar. Clickhaze hevði eitt brak av eini konsert hetta fyrsta kvøldið og tryggjaði sær fleiri fjepparar aftrat í hesum nýggja og forkunnuga landi.
Krit endaði kvøldið og kláraði seg eisini stak væl. Teir rokkaðu nógv; ja, enntá so nógv, at summir av áhoyrarunum rýmdu, tí at tað gjørdist ov nógv av tí góða. Tónleikurin hjá Krit er jú harður og larmandi og øll eru jú ikki von við slíkt. Men tey, ið vóru von við slíkan tónleik, vórðu verandi, og hesi vóru sera fegin um framførsluna. Persónliga helt eg, at 'Some people just weren’t born to fit in' og 'Everywhere' skaraðu framúr á hesi konsertini.
Samanumtikið var hetta ein sera góð byrjan á ferðini!
Peppan í fjølmiðlunum
Í oktober útgávuni av besta íslendska tónleikablaðnum »Sánd« var ein samrøða við Eivør, eins og eitt ummælið av EP’ini hjá Clickhaze. Tey fingu fýra stjørnur, lið um lið við slík stórnøvn sum Coldplay og Sonic Youth. Blaðið hevur nógv rósandi orð at bera bólkinum og bæði í samrøðu og ummælið verður mangt og hvat sagt um bólkin og møguleikarnar, ið hann hevur úti í heimi.
Fríggjadagin 25. oktober var Clickhaze gestur í almennu útvarpsrásini Rás 2, har framførd vórðu hesi fýra løgini: 'Wall of Silence', 'Stop Breathing', 'Trom' og 'Indigo Brow'. 'Trom' er eitt spildurnýtt lag, ið var frumframført leygardagin 20. á Grand Rokk. Eitt spennandi og øðrvísi lag við post-rock-tendensum, ið bera boð um nýggjar tónlistarligar streymar frá Clickhaze. Í hesum lagnum vóru tveir gestasangarar úr nýggja eysturoyarbólkinum Gestir við.
'Indigo Brow' hevur eisini staðið seg sera væl í íslendsku fjølmiðlunum. Lagið er javnan at hoyra í útvarpinum og upptøkan frá Prix finaluni 2001 er eisini at síggja sum videolag í íslendskum sjónvarpi.
Krit var so heppið at sleppa í studio í Íslandi. Upptøkurnar vóru sunnudag og mánadag. Og ikki var liðugt fyrr enn beint áðrenn heimferðina til Føroyar. Tað var um reppið, at teir í Krit náddu flogfarið. Mikkjal, sangarin, varð koyrdur beinleiðis úr studionum á flogvøllin hálvan tíma áðrenn fráferðina. Tá hevði hann verið samfullar 20 tímar í upptøkuhølinum, so tað var ein hásur og troyttur maður, ið møtti upp á flogvøllinum.
Fimm løg vóru fest á band, og teir vóru væl nøgdir við fyrsta úrslitið. Nú verður spennandi at hoyra endaliga, ljóðblandaða úrslitið, og síðani vita, hvat hendir við hesum. Vónandi spyrst ein útgáva burturúr, tí tað er sera umráðandi fyri bólkin at fáa eina útgávu frá hondum, ið fólk kunnu ogna sær. Vit gleða okkum og vóna tað besta!
Gaukurin, Grand Rokk og 22
Krit hevði eina sera góða framførslu í Gauki á Stong týsdag, har spælt var saman við Kimono og Úlpa. Ljóðið var fantastiska gott og ljóðmaðurin var so avgjørt ein snillingur av rang. Hetta var gleðiligt at síggja og hoyra, tí tónleikurin hjá Krit hevur so avgjørt uppiborið góðar umstøður.
Um ljóðið er vánaligt, kann tað hjá summum gerast ov larmut og strævið og fáa hesi tí ikki møguleika fyri at seta seg inn í tónleikin. Um ljóðið hinvegin er gott og klárt, er nógv størri møguleiki fyri, at fleiri áhoyrarar geva bólkinum og tónleikinum ans.
Hetta hendi í "Gaukinum", sum staðið eisini kallast. Tey, ið ikki høvdu hoyrt bólkin áður, fingu her ein góðan møguleika fyri júst tí, og vit, ið kenna bólkin, høvdu møguleika at hoyra tónleikin undir nærum fullkomnum umstøðum. Sera gott Krit! Takk fyri!
Íslendsku rockararnir í Úlpa endaðu konsertina við einum braki. Teir vóru stutt sagt rockur fyri allar pengarnar, og hetta dámdi føroyingunum væl, tí teir hoppaðu og peppaðu í takt við tónleikin. Hinvegin sótu íslendsku áhoyrararnir pinnastillir og lurtaðu. Hetta var løgið at síggja; garvillir føroyingar øðrumegin og púra kvirrir íslendingar hinumegin pallin. Hetta tóktist at vera eitt fyribrigdi á konsertum í Íslandi. Sjálvt um tónleikurin er ógvuliga harður og rokutur, so sita fólk pinnastill og lurta. Slíkt hendir viðhvørt eisini í Føroyum, men her plaga fólk um ikki annað at røra seg eitt sindur, tá tónleikurin er alra harðast og villast.
Løgið!
Seinni í vikuni vóru fleiri konsertir afturat. Clickhaze spældi aftur á Grand Rokk mikudag saman við punkbólkinum Panman, ið veruliga dugdi at punka. Ein góð framførsla, men tað tóktist mær óneyðugt, at teir skuldu koppa mikrofonstativum og langa guitarar á trummuskálir (trummuskálir, ið trummuleikarin hjá Clickhaze eigur, enntá!) móti endanum av konsertini. Bara tí ein er punkari, nýtist ein ikki at vera kraftidiot samstundis. Hygg bara at 200! (Nei, 200 eru ikki kraftidiotar! Teir eru bara kul!)
Krit spældi eisini hósdag á klubbanum/matstovuni 22 saman við Stjørnukisi. Stjørnukisi spælir eitt sindur tungan og ferðmiklan rock, og riggaðu teir tí væl saman við Krit. Krit hevði enn eina konsert fríggjadag saman við fleiri øðrum bólkum, og vóru teir sera væl umtóktir. Hetta var eitt tiltak, ið nevnist »Unglist« og har vóru fleiri harðir rockbólkar við. Krit riggaði væl í hesum umhvørvi og varð klappaður uppaftur. Krit fekk sera góð ummæli og annað rós.
Ein góður endi
Síðsta konsertin var leygardagin 26. oktober. Hesuferð vóru tað aftur Úlpa, Krit og Clickhaze, eins og á fyrstu konsertini á Grand Rokk. Henda konsertin var hildin í einari gamlari kykmyndahøll, ið nevnist Austurbæjarbió. Eitt sera hugnaligt og vakurt høli, við kykmyndahølisstólum og øllum øðrum, ið hoyrir til eitt slíkt.
Konsertin var sera góð, sjálvt um ljóðtrupulleikar stungu seg upp viðhvørt, t.d. í framførsluni hjá Krit. Tað serliga við hesi konsertini var jú at hetta var ein kykmyndahøll, og hetta var eisini nýtt til fulnar. Ein íslendskur listamaður sýndi gamlar filmir og filmsstubbar á stórskíggjanum aftan fyri tónleikararnar undir allari konsertini, og riggaði hetta sera væl.
Í endanum av framførsluni hjá Úlpa vóru myndir av fimleikarum, ið hoppaðu og bóltaðu rút, alt meðan bólkurin rockaði intenst í endalagnum 'Darling'. Meðan Krit spældi, var gamli russiski svart/hvíti klassikarin Ivan Hin Ræðuligi sýndur. Ein av hasum filmunum, har allir leikararnir síggja sjokkeraðir út alla tíðina, av tí at søgan er so forferdiliga dramatisk! Stílurin var ortodoksur og myrkur, og riggaði hetta sera væl til tónleikin og framførsluna hjá Krit. Eitt sindur "óhugnaligt" ella soleiðis.
Meðan Clickhaze spældi, vórðu filmsstubbar úr Týsklandi í farnu øld at síggja. Hetta riggaði væl, men var samstundis eisini skizofrent og løgið. Clickhaze byrjaði við 'Clean Air'. Eitt vakurt lag um reina luft og vakra náttúru. Men á skíggjanum var søgan ein onnur. Her sóu vit myndir úr Berlin eftir seinna veraldarbardaga. Sprongdar húsatoftir. Heimleys fólk. Gamlar konur, ið bóru múrsteinar. Neyð og elendigheit. Hetta stóð í sterkari andsøgn til vakra sangin um vøkru fittu Føroyar.
Í 'Daylight' var andsøgnin uppaftur týðiligari. 'Daylight' er positivari og ljósari enn 'Clean Air', men her vóru myndirnar enn meira ørar. Her vóru myndir úr Týsklandi áðrenn seinna veraldarbardaga at síggja. Nazistar, høgra armar í loft, swastika, hermenn, vápn og bókabál. Og framman fyri skíggjan stóð Eivør við eydnusælum smíli og sang: "... this world is perfect just like you, beatiful and true, holding on to grace, and the beauty of her face"!
Um hetta var tilætlað frammanundan, hevði eg hildið tað at verið á markinum. Fúl ironi og sarkasma. Men hetta var ikki ætlað frammanundan. Listarmaðurin visti ikki, hvat bólkurin fór at spæla og bólkurin visti ikki hvat listamaðurin fór at sýna. Fyri meg persónliga fingu sangirnir enn meira týdning og innihald. Ein hevur í grundini sera nógv at vera glaður fyri. Vit hava nógv at vera glað og takksom fyri í Føroyum. Stutt sagt, so var hetta við at sýna film aftur við tónleikinum eitt genialt hugskot. Nakað, ið vit kanska áttu at roynt her í Føroyum.
Annars er tað spell at Austarbæjarbió eftir ætlan skal rívast niður um ikki alt ov langa tíð, tí húsið sigst at vera ov gamalt. Spell, tí hølið er so sera hugnaligt og deiligt, og kundi verið nýtt til fleiri slíkar góðar konsertir.
Men akk, myndugleikarnir har minna um teir her heima. Leggja lítið í list og tónleik. Tíverri.
Ein góð ferð
Samanumtikið var hetta ein góð ferð í allar mátar. Íslendsku áhoyrararnir vóru væl nøgdir, føroysku tónleikararnir vóru væl nøgdir, og íslendsku og føroysku fyrireikararnir vóru væl nøgdir.
Hiðani ein stór tøkk til Kidda, Hljómalind, Adda Rokk, Grand Rokk, Jens Guð, Úlpa, Siggu og hini á Sirkus, Sjómansheimið Ørkina og íslendska fólkið. Øll sýndu okkum veruligan og hjartanemandi blíðskap á túrinum. Jauw!
Seinnu greinina frá túrinum kanst tú lesa her.
Posted by Knút at 2:45 PM No comments:
Labels: 2002, á føroyskum, Clickhaze, Dimmalætting, Fairwaves, Grein, Krit, tónleikur/music, Úlpa, Ummæli, Viðmæli
Subscribe to: Posts (Atom)


text:
Orð og lag: Bubbi Morthens
Týtt: Signar í Homrum
Í summar ein morgun, snimma tað var
og sólin dagaði fram
Fingið mær upp í koppin av kaffi,
og døggin av rútunum rann.
Sólstrálur klivu upp, skygdu burt skuggar,
leitandi gólvinum inn
Funnu fram til tín á dýnuni mjúku
og bóru tær dagin inn.
Tað er gott at elska, tað er gott at elska
Tað er gott at elska, kvinnu sum teg
Tú býður mær blídliga ein góðan morgun
og drekkur títt kinverska te
Vøkru bláu eygu tíni
svøvntung líta á meg
Fjált er at hoyra teg líðandi vakna
og friðin eg kenni á tær
Tú ert tað dýrasta í mínum lívi,
tú ert alt sum eg ynski mær
Tað er gott at elska…
Ei bert ein maður, men eisini pápi
tað gleðina miklu ein fær
At kenna tær mjúku smáu hendur,
á morgni um hálsin á mær
At eg eina kvinnu sum teg skuldi fáa,
er kærleikin einasta svar
Og tá vit inn í ta æviga flyta,
vil eg elska teg líka nógv har
Tað er gott at elska…Goym tekstin


text:
Søga Adventistasamkomunnar í Føroyum
ein stuttur samandráttur
Í einum tíðarriti hjá Adventistasamkomuni kallað "Sandhedens Tidende" dagfest 1. mai 1893 er fyrsta skrivliga frásøgn um fyrstu roynd hjá Sjeyndadags Adventistasamkomuni at fáa fótafesti í Føroyum. Maðurin, ið var sendur higar var norðmaður og kallaðist O.J. Olsen, og uppgáva hansara var at royna seg sum bókasølumaður. Hann sigur í síni stuttu frásøgn um komu sína higar m.a.: "Ved Guds nåderige beskyttelse ankom jeg hertil i god behold. Efter at have betragtet forholdene indså jeg straks, at sandhedens udbredelse her vil have sine vanskeligheder, da særlig på grund af den besværlige færdsel mellem øerne."1
Hann roynir seg síðani við bókasølu og fortelur, hvørji tíðarrit og bøkur hann hevði at bjóða. Áhugavert er at leggja til merkis, at hann "begyndte virksomheden med at lægge ud en del prøvehefter at Sundhedsbladet"2. Hetta blaðið verður framvegis selt og er, so vítt okkum kunnugt, elsta blað av sínum slag í Norðanlondum. Nøkur ár seinni fær hetta blaðið gott ummæli í einum kirkjuligum tíðarriti her í Føroyum. Bøkurnar hann seldi kallaðust "Kristi Liv", "Betragtninger over Daniels Bog og Åbenbaringen", "Solskin i Hjemmet" og "Den Store Strid". Umframt hevur hann havt, eftir tí hann sigur, eitt blað, sum kallaðist "Sandhedens Tidende", sum tá var almenna blaðið hjá Adventistasamkomuni. Tað sær út til, at sølan av hesum lesnaði hevur eydnast hampuliga væl, tí tey, sum keyptu vóru "næsten alle af byens bedste folk fra Amtmanden og ned."3 Síðani hoyra vit ikki meira til O.J. Olsen. Ongir upplýsingar eru tøkir, nær hann er farin úr Føroyum. Ikki fyrrenn í 1908 hoyrist aftur um Sjeyndadags Adventistarnar - hesaferð eisini ein bókasølumaður, sum hevur konuna við; hann kallast Wilhelm Nordlund.4 Til er enn fólk, sum frá sínum foreldrum kann minnast eina bók, sum var keypt av hesum manni og at hann tosaði eitt "løgið norskt mál, sum var torført at skilja."5 Hvussu leingi hetta parið hevur verið í Føroyum og hvussu teirra virksemi hevur eydnast er ikki kunnugt.
Í 1913 eru tveir danir komnir til Føroyar sum bókasølumenn og trúboðarar fyri Adventistasamkomuna. Teirra nøvn eru Valdemar Jacobsen og Gaston Emanuel Christiansen (hann broytti seinni navn til Westman og varð síðani best kendur undir hesum navninum). Teir eru her fram til 1920. Tó er Westman ein túr í Danmark í hesum tíðarskeiðinum og giftist og kemur aftur til Føroya við konu. Í 1915 virkar hann í Vági, har allarhelst teir fyrstu Adventistar verða doyptir. Í meðan virkar Valdemar Jacobsen ymsastaðni í Føroyum millum annað á Viðareiði, har dópur verður hildin. Í sama tíðarskeiði hevur Valdemar Jacobsen verið í Danmark fyri at gifta seg og kemur aftur við konu og er fram til 1926. Tað er arbeiðið hjá hesum persónunum, sum leggur grundstøði undir virkseminum hjá Adventistasamkomuni í Føroyum. Teir her umrøddu persónar eru slóðbrótarar og teir, sum koma aftan á, halda fram har hesir sleptu.
Tann næsti vit hoyra um er ein norðmaður, Schiønning Andreasen, sum er komin higar og byrjar trúboðanararbeiði. Hann hevur tilhald í Sjúrðargøtu í Havn (í húsinum hjá núverandi Havnar Handverksmeistarafelag, myndir eru til frá hesum tíðarskeiði). Miðskeiðis í 1930 talinum verður farið undir at byggja kirkju í Sverrisgøtu í Havn. Leiðsluna av hesum arbeiðinum hevur ein norðmaður, O.J. Olsen (tó ikki sami maður, sum kom til Føroya í 1893), hann virkar í Íslandi, sum Adventistasamkomman í Føroyum umsitingarliga hoyrdi saman við, við høvuðsskrivstovu í Kristiania (Oslo). Trúboðanarvirksemið gekk framá í smáum stigum við skiftandi fólki, tó eru tað fyri tað mesta danir, sum starvast sum prestar í Adventistasamkomuni í Føroyum.
Í fyrru helvt av fimti árunum eru ætlanir um at byrja eina heilsumiðstøð, og verða hesa ætlanir til veruleika í 1956, tá ið "Skodsborgbaðið" á Dalavegnum verður tikið í nýtslu og virkar fram til 1988, tá ið tað verður niðurlagt og virksemið fer yvir á privatar hendur.
Ætlanir um at fáa sett á stovn ein skúla verða til veruleika í 1966. Tórshavnar býráð letur samkomuni grundøki á Hoyvíksvegnum til endamálið og skúlin byrjar sítt virksemi við 4 flokkum. Nú hevur skúlin 7 lærarar og umleið 100 børn.
Umstøðurnar hjá samkomuni verða eftirhondini ótíðarhóskandi í Bethel í Sverrisgøtu (núverandi Pappírslon). Tí verður farið í holt við ætlanir um at byggja nýggja kirkju. Søkt verður um loyvi hjá býráðnum í Tórshavn til at fáa matrikulerað eitt stykki av grundøkinum hjá Adventistaskúlanum til at byggja kirkju á. Hetta loyvi verður givið og kirkjan stendur liðug á sumri 1978.
Samanumtikið hevur virksemið hjá Sjeyndadags Adventistasamkomu í Føroyum ikki tikið seg framá í stórum lopum, men javnur spakuligur vøkstur hevur verið øll hesi árini. Í dag eru skrásettir umleið 80 limir umframt børn og ung.
Jens Vilhelm Danielsen, prestur
Tildugøta 5
100 Tórshavn
1Sandhedens Tidende, mai 1893
2Ibid.
3Ibid.
4Missionsefterretninger nov. 1908
5Birta Viderø, Hoydalsvegur, Tórshavn


text:
Eg veit at hetta er eitt afturvendandi evni, sum kanska eftirhondini er sum eitt gjøgnumtugt tyggigummi við ongum smakki eftir í. Men tó haldi eg hetta er eitt evni, sum fyllir so mikið nógv, at eg má lufta mínar tankar um tað.
Tað er summar og veðrið er gott. Hetta hevur við sær, at vit ganga meira løtt klødd. Vit vísa meira húð og fyri nøkur far hetta eina ósikkurheit fram. Vit verða bombarderaði við perfektum kroppum á sosialu miðlunum, og er hetta sera óheppi fyri nógv, tí hetta hevur eina negativa ávirkan á tey. Modellirnar á forsíðunum eru undantakið, tí tað er ikki soleiðis flestu fólk síggja út. Eisini eru myndirnar so nógv viðgjørdar, at tað hevur lítið við veruleikan at gera. Rákið í dag er eisini at vit eiga at hava ein væl vandan kropp. Men hvat um hetta ikki er júst tað sum vit ynskja, ella nakað vit ikki hava orku til at stríðast við? Verða vit glaðari um vit eru kløn og brún við perfektari húð? Viðhvørt hugsi eg um hvussu yvirfladiskt tað er at ganga og hugsa so nógv um tað. Alt annað má ganga nokk so væl, um tað er mín stórsti trupulleiki. Eg havi altíð kent meg tjúkka. Eg dugi væl at síggja nú, at eg ongantíð havi verið tjúkk, sjálvt um eg ofta havi haft eitt sindur for nógv uppiá. Men hví havi eg so kent meg tjúkka? Tað kann verða tí at umhvørvið man er í, sigur at man skal vera ein strika. Eg havi kanska dáma væl at hugt í sjónvarp og har eru jú næstan bara tey klønu og flottu fólkini. Eg minnist at eg plagdi at hyggja eftir “The biggest looser”, tí tá føldi eg meg so deiliga væl. Áhh tann forstýraða verð.
Nú eg skal á eina sólferiu, havi eg eisini hugsað um at eg skal í bikini. Omg .. Man sær jú alt í einum bikini! Eitt sindur av appilsinhúð her og strekkmerkir har. Lørini eru í so slaskut og reyvin situr ikki júst har man hevði ynskt. Men hvat? Skulu vit goyma okkara kropp alt lívið, tí hann ikki er perfektur? Nei tað fari eg ikki. Ongin er perfektur. Vit eru ofta so vánalig til at síggja okkara egna vakurleika, men eru framúr góð til at síggja alt tað positiva hjá hinum. Wauuuuw! Hini rigga altíð so væl, men eg sjálv.. neinei har er alt galið.
Tá eg hyggi í speglið og síggi tað negativa, so royni eg alt hvat eg kann, at leggja teir negativu tankarnar burtur. Eg vil ikki verða ein partur av tí rákinum sum koyrir, har øll skulu vera sum strikir í luftini ella hava eina óveruliga gigantiska reyv og eina yvirdrivið smæla miðju. Eg vil heldur stuðla tí, at tað er okey at vera júst soleiðis sum man er. So leingi ein sjálvur finnur tí innaru gleðina, so vil man fyrr ella seinni finna gleðina fyri sítt ydra. Eg veit at tað eisini hevur stóran týdning, hvat fólk rundan um ein siga. Tí vil eg viðmæla øllum til at rósa hvørjum øðrum og heldur eggja til ein sunnari lívsstíl ístaðin fyri at koma við negativum viðmerkingum, sum ikki eru uppbyggjandi. Eg haldi tað vera so trist, at hoyra gentir vera so ósikkrar um sín egna kropp. Vakrar sunnar gentir, sum eri fullkomiliga heilavaskaðar av rákinum. Tað er okkara ábyrgd at útstrála og úttrykkja at tað er okey at vera soleiðis sum man er.
Eg trúgvi at tit nikka tá eg sigi at tað er soo deiligt at vera saman við fólki sum eru sjálvsikkur og hvíla í sær sjálvum. Tað er so avslappandi. Fantastiskt! Eg síggi upp til tey. Tað er ikki tí tey eru perfekt, men tí at tey góðtaka tann tey eru og fáa tað besta burturúr tí tey hava fingið. Sum eg skilji á lagnum, lærur man hetta meira og meira við árunum, so tí velji eg at trúgva. Eg kann hvussu er játta at eg eri nógv tryggari við mær sjálvum í dag enn eg var fyri nøkrum árum síðani.
So sjálvt um eg ikki havi tann perfekta kroppin, so ætli eg mær í bikini og eg ætli mær at føla meg væl. (eisini tá tann “perfekti” kroppinum gongur framvið). Eg vóni at tú kanst gera tað sama.
M&K


text:
Samtyktir frá bygdarráðsfundi mánadagin 1. maj 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at taka av tilboðnum uppá neyðtrappu frá Plan Trapper í Danmark.
2.
Samtykt er at byggiloyvi verður givið til garagu á matr. nr. 1t.
3.
Samtykt er at viðmæla matstovuloyvi og skeinkiloyvi til Matstovuna.
4.
Samtykt er at taka av tilboðnum frá Gudmund Larsen um íbinding av gøtuljósum.
5.
Samtykt er at bíða við at taka støðu til tilboð uppá asfaltering.
6.
Samtykt er at taka av tilboðnum frá Tangavirkinum viðv. spilloljutanga.
7.
Samtykt er ikki at stuðla GSD-felagnum.
8.
Kunnað bleiv um skriv frá Verk v/ Eilif Dimon í samb. við nýggju bygningskunngerðina.
Kunnað bleiv um skattainntøkurnar fyri apríl 2017, ið er kr. 732.152,00.
Kunnað bleiv um møguleika at senda 7.floks næmingar í Poreris skúla, til Vágs skúla ein dag um
vikuna til undirvísing.
9.
Samtykt er at skipa “ Ung í arbeiði ” í viku 26 & 27 í 2017.
Porkeris Bygdarráð.


text:
Ongin siðvenja er í Føroyum at dyrka soppar til matna – men soppar í hópatali verða innfluttir. Hetta ætla vit at gera nakað við, og fyrsta stig er at gera nakrar royndir. Hava fingið fatur á nøkrum smáum viðabulum, og eru teir nú potaðir við innfluttum soppum.
So er at bíða eftir hvussu teir fara at trívast – teir skulu hava júst somu treytir sum teir vanligu blámusopparnir: vætu (men ikki vátt) og passaligan hita. Sambært vegleiðingini tekur tað eitt ár áðrenn vit kunnu heysta hundalond. Um so er, so fer kanska eitt koma ein nýggj vøra í okkara nethandil: eitt sett við “dyrka tínar egnu soppar”.
Í hesari royndini er talan um soppar sum bróta niður træ, og hundalondini eru ikki vanligir átusoppar (champignon) men heldur slíkir sum ostrusoppar.
Gott hugskot.
Eg havi dyrka soppar í fleiri ár, til egið brúk.
Eg kóki holm (stráðini frá rísi) og koyri hann í plastikposar við svampasporum imillum lagvis, og gerði so nóg smá hol i plastposan.
Eftir 1 til 2 vikur í myrkri, vaksa soppar í stórum mongdum, út úr øllum holunum, líka til at heysta, so hvørt sum teir verða etnir.
Deiligt at hava nýheystaðar soppar, ið passa til nógvar ymiskar rættir.
Eg dyrki mest hvítar og brúnar champignon og oystershattar.
Góða eyðn við tiltakinum.
Vinarligar heilsur Eivindur.


text:
fallskíggi - ikki "fallskíggj"
Hetta orðið, ið brátt hevur hálvthundrað ár á baki, kemur ofta skeivt fyri bæði í talu og skrift. Í útvarpstíðindum 1. okt. frættist um mannin, "sum átti "fallskýggið"", men hetta er skeivur orðformur og verður ikki beinur, tó at hann er vanliga at síggja og hoyra. Orðið varð smíðað tíðliga í stríðsárunum og kom fyri fyrstu ferð, tað vit vita, í mánaðarblaðnum "Alduni". Orðið er fallskíggi, kallkynsorð, ið bendist sum eitt núlíggi. Tí átti heldur at verið sagt frá manninum, "sum átti fallskíggjan". Hetta er dømi um gamalt orð, ið hevur fingið nýggja merking. Í gomlu húsunum var skíggi, "rútur" av roð, ið lagdur varð yvir ljóaran, so at dagsljósið slapp inn. Eisini var orðið skíggi nýtt við somu merking sumljóaraskjól.Seinastu árini hevur verið roynt at nýta orðið skíggi sum navn á "rútinum'' ella "glugganum" á teldu og sjónvarpstóli, telduskíggi,sjónvarpsskíggi.
tong í hvørjumfalli flt.
Orðið tong eitur í hvørf. og hvønnf. flt. tengur, men í hvørjumf. er sniðið tongum og ikki "tengrum'', ið hoyrdist sagt herfyri.
regla
er kvennkynsorð, reglur í fleirtali, við stuttum, opnum e í rótini. Ikki er sjáldsamt at hoyra hetta sum kallkynsorð í fleirtali við longum, trongum e, sagt [re:glar]. Hesin formur er ikki beinur. Tann rætti er sum nevnt kvennkynsformurin regla, flt. reglur.
bókstavligur
Hetta lýsingarorð hevur áherðing á 1. stavilsi, og sjálvljóðið í rótini er stutt [ö] fyri norðan og [å] fyri sunnan. Men eisini her stingur hitt danska hógvarnar undan: Nú ein dagin hoyrdist í upplestri orðið ''bókstaviligur'' við herðing á 2. stavilsi. Hetta er ramdanskt, ''bogstavelig".
styðja + hvønnf.
Hetta sagnorðið stýrir hvønnfalli: styðja ein. Vónandi skurraði tað í oyrunum á fleiri, tá ið onkur var sagdur at "styðja krøvunum" um eitthvørt. Eigur eyðvitað at vera: at styðja krøvini um ...
danskari, dani
Fyri einum mansaldri ella so var seinna orðið í yvirskriftini rættiliga vanligt í bløðum og útvarpi, flt. danir. Nú hoyrist hetta næstan ikki longur, men tykist orðið danskari í seinastuni hava trokað hitt av.
ferð
Lyndi tykist vera hjá summum til at lata hetta orð vera óbroytt í fleirtali, t.d. ''fleiri ferð". Hetta er óregluligt og helst skeivt. Tað er kvennkynsorð og eitur ferðir í flt. Tí eitur tað av røttum fleiri ferðir.
drepa
merkir 'at taka av lívi'. Tí er tað ikki beint at nýta hetta um fólk, ið deyð eru eitt nú av vanlukku. Tíðindi vóru um áarlop í Fraklandi, og sagt varð, at øll tey "dripnu" vóru fransmenn. "Fýra vórðu dripin" (av bumbuspreinging) er eisini ivasamt. Her hevði verið beinari at sagt: doyðu,lótu lív, fingu bana og ivaleyst okkurt annað við.
navni
Tann, ið eitur tað sama sum tú, er navni tín og ikki "navnabróðir", sum onkur vildi vera við. Aftur danskt orð í føroyskum hami.Kvennkynssniðið er navna.
sandur
Eisini er tað danskt orð av teimum lúnsku, ið manni varð sigandi, tá ið hann kallaði nýggja sandin í Sandagerði "sandstrond''. Hetta hevur itiðsandur frá gomlum døgum og hevur ongar áneyðir at broyta nú.
blýfrítt bensin
Í einum blað varð skrivað um ''blýggjfrítt'' bensin. Tá ið seinni liður byrjar við hjáljóði í samansettum orði, eigur ikki -ggj at koma afturat, t.e. eingin "skerping" verður, sum hetta fyribrigdi nevnist í málfrøðini. Í hesum føri stendur hjáljóð fremst í øðrum liði, og tí verður lýsingarorðiðblýfríur - blýfrítt bensin og ikki "blýggjfrítt". Á sama hátt hava vit orð sum blýlodd, blýpetti o.o. Byrjar seinni liður við sjálvljóði ella hframman fyri sjálvljóð, verður skerping, t.e. -ggj kemur ímillum. Nú hevur orðabókin eingi tílík dømi við blíggj- sum fyrra liði, men hugsandi orð av hesum slag kundu verið *blýggjhólkur og *blýggjeskja(* framman fyri orð merkir, at tað er ikki funnið í royndum, men kundi eftir líkindum verið til) .
at halda í ein (ikki einum)
Í ítróttafrásøgn ljóðaði: "teir (t.e. menn í mótpartinum) halda í honum". Hetta er tíverri ikki sjáldsamt at hoyra, men her er eingin ivi: halda ístýrir hvønnfalli: "teir hildu í hann" átti at verið sagt. Onnur dømi: "Hann helt í hondina á henni", "Halt í bandið!"
vísindi
Hetta er altíð hvørkikynsorð í fleirtali, eins og t.d. tíðindi. Tann misfatan hevur leingi verið og anir helst eftir enn hjá sumum, at hetta er kvennkynsorð í eintali, "vísind", viðhvørt skrivað "vísund". Soleiðis var eina ferð navnið á einum felag "Føroysk vísund", og herfyri varð manni í sjónvarpinum sigandi "...um ósemjuna og ivan innan vísindina". Hetta reingir tó ikki tann veruleika, at vísindi er hvørkikynsorð í fleirtali, sum longu nevnt. Dømi: "Læknavísindini eru nógv framfarin seinastu árini". Í samansettum orði sum vísindamaður er fyrri liður í hvørsfalli fleirtali, tí einki -r.
lata/láta og lesa í tátíð
Fyridømið ella mynstrið, tað, ið íðuliga sæst og hoyrist, ger tíðum meiri mun enn mangar greinargóðar leiðbeiningar og áminningar. Soleiðis tykist vera við orðunum omanfyri í tátíð í eintali, 1. og 3. persóni, ið javnan koma skeivt fyri. Tey fyrru bæði, ið upprunaliga vóru eitt og hitt sama orð, verða ofta skrivað ''lat'' í tátíð, men tað er skeivt; rætta tátíðarsniðið er læt (í fornmáli lét) - lurtið eftir, hvussu suðuroyingar (flestir) siga, tá ið ivi er um a ella æ í stavseting!Øvugt sæst lesa í tátíð ofta skrivað "læs", og tað er eisini skeivt. Tað beina er las. Her er eisini hjálp í at kanna eftir, hvussu suðuroyingar siga.At látast eitur látin í tátíðar lýsingarhátti. Tí eitur tað ikki "minningardagur teirra sjólætnu", sum ofta sæst skrivað, men minningardagur teirra sjólátnu.
Hvussu eita bókstavirnir h og k?
Ta tíð, tá ið føroyskt hevði ikki innivist í skúlunum, var allur lærdómur á donskum. Eisini nøvnini á bókstøvunum vóru donsk. Tí itu stavirnir báðir í yvirskriftini [hå] og [kå]. Hetta átti nú at verið farin tíð og søga, men so er ikki hjá øllum. Ja, so løgið er, at enntá ungir útvarpsmenn enn nevna bóltfeløgini HB og KÍ "hå be" og "kå í". Og ikki nóg mikið við tí, skulu teir í øðrum sambandi nevna hesar stavir við navni, verður tað eisini á donskum. Hetta er óneyðugt, ja, beinan vegin ósømiligt. Hóast allan danskan skúla og lestur í óminniligar tíðir hava hesir stavir havt føroysk nøvn: há og ká. Eitt prógvið er táttarørindið: "Tá ið Jákup í lógbókina sá / tá kendi hann ikki s fyri k.'' Rímið ber prógv um framburðin.
at veiða og royna eftir
Onkur hoyrdist tala um ein trolara, ið skuldi "veiða eftir skeljum". Hetta er nýtt í málinum og fær vónandi ikki frið at festa røtur. At veiða tekur ávirki - trolarin skuldi veiða skeljar. Annað er, at hann skuldi royna eftir skeljum. Skeiva orðafellið at "veiða eftir" man vera íkomið av, at hesi bæði eru komin í bland. Sovorðin mistøk eru ikki óvanlig og bera ofta vitni um ótrygga málkenslu.
Hvussu eitur klógv í fleirtali?
Eitt blað skrivaði um ''hummarklógvir", ikki bara eina, men fleiri ferðir, so tað mundi ikki vera av óvart. Hetta er sama barnamál sum at siga t.d. "bókir" fyri bøkur. Klógv eitur kløur í fleirtali. Í hesum føri átti blaðið at skrivað hummarkløur.
Postverkið "flytir" ikki - tað flytur
"Nær flytir postverkið?" spyr eitt blað. - Veikt bend sagnorð enda sum kunnugt við -ir og sterkt bend við -ur í 2. og 3. persóni í eintali í nitíð. Fyri seg standa tey veikt bendu ja-sagnorðini, ið hava ljóðbroyting (i-umljóð) í navnhátti og søguhátti, sum t.d. hylja: nútíð hylur, tátíð huldi;velja: nútíð velur, tátíð valdi. Sum tað sæst fylgja tey teimum sterkt bendu í 2. og 3. persóni í eintali í nútíð. Í gomlum máli æt tað flytja, menj'ið er av einihvørji orsøk horvið, men tátíðin flutti sigur frá, hvar tað hoyrir heima í bending. Summi, ið hava r framman fyri j, fáa onga ending í 2. og 3. persóni í nútíð, t.d. spyrja, nútíð spyr, tátíð spurdi, onnur fáa nýggja -ir-ending og varðveita j'ið, t.d. verja, nútíð verjir, tátíð vardi. So her er ikki so lítið at vara seg fyri!
ljóð, ljótur, ljós
Nógv hava lyndi til at gloyma l'ið, tá ið tey siga hesi orðini, men enn er ikki so langt komið, at tílíkur framburður er góðkendur sum í svenskum, har sum tað er regluligt at leggja burtur l í samsvarandi orðum. Enn verður tað væntað av føroyskari tungu, at hon fær sagt l í orðum sum hesum trimum. Men í orðum sum t.d. flúgva, sum áður var fljúgva, er broytingin so vanlig, at hon er viðurkend. Tó man framburðurin fljúgva enn ana eftir í bygdamálum fyri norðan.
"Leygarnáttin er long"
Soleiðis royndi ein at ugga útvarpslurtarar eitt leygarkvøld. Hugsaði hann um náttina, sum var í hondum, tá var tað skeivt hjá honum. Tað beina var tá sunnunáttin. Náttin hevur navn eftir degnum, ið aftaná kemur!


text:
1. Hjá tær, mín Jesus, har er trygt,
tá óndir á meg herja,
tú hevur fasta borg mær bygt,
sum sjálvur tú vilt verja.
Um mong mær vónin brestur her,
bert miskunn er tín vísa gerð,
tú kanst meg best at føra.
2. Mín Jesus, ger meg sterkan, tá
ið sorg mær berst til handa,
lat vónloysi ei vald tá fá,
lat fastan meg tá standa
og ugga meg við uggan tann,
at tú meg aldri gloyma kann,
um sorgin harðan nívir.
3. Gev tol mær gott, um krossin eg
á míni ferð skal bera,
tín sterka arm lat styðja meg,
so eg kann tryggur vera
í trúnni, sum kann bjarga mær.
Um eyga einans myrkur sær,
gev vón og trúgv tá sterka.
H.M. JacobsenGoym tekstin


text:
Tvøroyrar Skjalasavn, ið heldur til í gamla Ísvirkinum á havnarlagnum, verður ríkari í tilfari hvørja einastu viku. Seinasta fríggjadag fingu ...
Fríggjadagin 12. oktober kl. 17:00 vórðu 5 starvsfólk hjá Tvøroyrar Kommunu heiðrað á móttøku í býráðssalinum á ...
Tvøroyrar Kommuna gjørdist fyri stuttum, limur í ABC-verkætlanini hjá Fólkaheilsuráðnum. Verkætlanin vil virka fyri, at fleiri fólk fáa ...
Í gamla húsinum hjá Froðbiar Sóknar Bókasavni, á Sjógøtu 23, har kommunulæknin áður eisini helt til, hevur eina tíð verið ...


text:
Føroyska talvlandsliðið er farið undir eina endurreisn eftir íhald og sigursturk í nakrar dagar á talvolympiaduni í Georgia.
Í áttanda umfari í dag eydnaðist at vinna ruddiliga á Libya. Úrslitið var 3½-½. Olaf Berg, Martin Poulsen og Carl Eli Samuelsen vunnu, og John Rødgaard telvaði javnt.
Føroysku telvararnir, sum vunnu, tóku allir ein vága, og eina løtu var óvist, um teir høvdu tamarhald á støðunum. Tíbetur lukkaðist tað hjá øllum trimum at vinna. Martin tóktist eitt sindur sperdur, men óræddur sum altíð helmaði hann ikki í, fyrr enn hann hevði kollrent mótstøðumannin í góðum mótálopi undir herviligum tíðartrýsti. John var síðst liðugur, men mátti sættast við remis.
Stórsigurin munaði væl, tí okkara lið hevur nú vunnið seg av 135. plássi fram sum nummar 105 í røðini av teimum 185 liðunum. Men vit skulu longur fram, tí vit eru styrkismettir nummar 76, og har á leið mugu vit royna at halda okkum.
Afghanistan í morgin
Í níggjunda umfari í morgin skulu Føroyar dystast við hitt krígsherjaða Afghanistan. Teir eru styrkismettir nummar 143, men tað skal helst takast við ávísum fyrivarni, tí telvarar haðani hava rímiligt havt avmarkaðar møguleikar at luttaka í kappingum uttanlands. Tað kann tí hugsast, at samsvar er ikki heilt millum styrkitøl og veruligu styrkina.
Afghanistan fekk sama úrslit móti Botswana sum Føroyar, teir vunnu á San Marino, sum vit plaga at telva ímóti í Smálandakappingini, og í dag vóru teir fyri teprum ósigri móti Japan. Men í roynd og veru er einki at tosa um; vit skulu vinna á Afghanistan. Ikki er greitt, hvør av føroysku telvarunum fær fríumfar í morgin, men Helgi Dam Ziska verður helst við aftur eftir fríumfar í dag.
Úrtøkan hjá føroysku telvarunum higartil:
1 Helgi Dam Ziska 4/6
2 John Rødgaard 2½/6
3 Olaf Berg 3/6
4 Martin Poulsen 4/7
5 Carl Eli Samuelsen 3/6
USA á odda
OL-meistararnir og favorittarnir USA vunnu í dag toppdystin móti Aserbadsjan, og eru nú á odda í kappingini.
Fabiano Caruana, sum í november skal telva móti Magnus Carlsen í finaluni um HM-heitið sum fyrsti amerikanari síðan Bobby Fischer sigraði í 1972, vann í dag í flottum talvi á 1. borði móti Mamedyarov. Til endans var talvið á 4. borði avgerandi fyri dystin, og har vann amerikanski hvirluvindurin Sam Shankland.
Nøkur úrslit í dag: USA-Aserbadsjan 2½-1½, Armenia-Poland 2-2, Kekkia-India 1½-2½, Spania-Týskland 1½-2½, Ísrael-Ongland 1½-2½, Frakland-Ukraina 2½-1½, Kina-Holland 2½-1½, Kroatia-Iran 2½-1½ og Russland-Hvítarussland 3-1.
Støðan í toppinum: 1. USA 15 stig 2. Poland 14 3. Aserbadsjan 13 4. India 13 5. Frakland 13 6. Kina 13 7. Armenia 13 8. Týskland 13 9. Ongland 13.
Norðurlond: 10. Noreg 37. Svøríki 53. Ísland 56. Danmark 62. Finnland 105. Føroyar.
Dystirnir í níggjunda umfari byrja á middegi mikudagin. Telvað verður til fríggjadagin, tá kappingin endar.
Føroyska manningin í dag: F.v.: John Rødgaard, Martin Poulsen, Olaf Berg og Carl Eli Samuelsen.


text:
Flutningur á landi stendur við eitt vegamót. Nærum allar bilaverksmiðjur eru í holt við at menna bussar, lastbilar og persónbilar til ein broyttan marknað, har m.a. el er orkukeldan. Í Føroyum stendur flutningur á landi fyri um 12% av CO2 landsins útláti.
Menningin av persónbilum er komin longst, men komandi tíðina verða eisini alsamt fleiri bussar og lastbilar at persónbilar at síggja á vegunum.
Føroysku bilasølurnar ráðgeva fegin um menning og úrval av teimum bilamerkjum, ið tær umboða.
Her eru nakrar leinkjur til danskar miðlar og vitan um elbilar:


text:
Melda teg til Facebook-tiltakið her. Sendistova Føroya í London skipar hin 4. november 2011 fyri spennandi tiltakinum ‘Førleiki í útlegd’, ið vendir sær til útisetar í Bretlandi.
Talan er um eitt afturvendandi tiltak, sum sendistovan skipar fyri – annaðhvørt ár í London og annaðhvørt ár í Aberdeen. Í ár verður tiltakið fríggjakvøldið 4. november klokkan 18.30 á Sendistovuni í London (55 Sloane Street, SW1X 9SR).
Starvs- og vinnumøguleikar í Føroyum
Endamálið við ‘Førleiki í útlegd’ er at viðgera evnir, ið eru viðkomandi fyri útisetar og tilknýti teirra til Føroya. Serliga miðar tiltakið ímóti at kunna um samfelagsmenningina heima og birta undir kjak um liviumstøður í Føroyum.
Í ár er høvuðsevnið á tiltakinum starvs- og vinnumøguleikar í Føroyum. Serligur dentur verður lagdur á møguleikar og avbjóðingar, ið standast av at virka innan skapandi vinnur.
Nýggi sendimaðurin, Jóannes V. Hansen, bjóðar gestunum vælkomin, og Sendistovan er sera fegin um at kunngera, at Marita Rasmussen úr Vinnuhúsinum og Guðrun Rógvadóttir handan klædnamerkið Guðrun&Guðrun verða lyklarøðarir á ársins tiltaki.
Samfelagsmenning og skapan í fokus
Marita Rasmussen, stjóri í Vinnuhúsinum fer at leggja fram um vinnu- og arbeiðsmøguleikar í Føroyum. Hon fer millum annað at umrøða, hví tørvur er á útisetum at ríka um føroyskar vinnur og íverkseting, og hvat samfelagið ger og kundi gjørt betri til tess at lokka fleiri útisetum heim aftur. Eisini fer hon at viðgera, á hvønn hátt royndir á føroyska arbeiðsmarknaðinum kunnu vera eins og gevandi sum aðrastaðni – um ikki meira.
Guðrun Rógvadóttir, eigari og stjóri í Guðrun&Guðrun fer at leggja fram um royndir hennara at reka virksemið hjá skapandi fyritøkuni, Guðrun&Guðrun. Hon fer eitt nú at greiða frá fyrimununum av at vera skapandi vinnufólk úr Føroyum. Harumframt fer hon at umrøða avbjóðingarnar, sum hon og samstarvsfelagin Guðrun Ludvig hava havt, eitt nú í sambandi við førleikamenning, netverking og framgongd.
Kjak, prát og hugni
Aftaná framløgurnar verður møguleiki hjá gestunum at seta spurningar, og skipað verður fyri kjaki. Orðstýrari verður Rúnar Reistrup.
Sendistovan bjóðar tvíflísar og drykkjuvørur, og høvi verður eisini hjá gestunum at hitta aðrar útisetar og netverka undir hugnaligum umstøðum.
Fráboðan
Tiltakið er ókeypis. Tey, ið vilja luttaka, verða vinarliga biðin um at boða Sendistovuni frá við at senda ein teldupost til internlon@mfa.fo ella ringja á telefon 020 7333 0234.
Freistin at boða frá luttøku er týsdagin 1. november 2011.


text:
Millum størstu hóttanirnar fyri heilsuna yvirhøvur er sambært Heimsheilsustovninum antibiotikamótstøðuføri. Um ársskiftið setti landsstýriskvinnan, Sirið Stenberg ein arbeiðsbólk við serkunnleika á økinum at gera eina virkisætlan fyri mótstøðuføri móti antibiotika í Føroyum.
Í dag handaði formaðurin í arbeiðsbólkinum Djóni Sanberg Joensen landsstýriskvinnuni virkisætlanina, sum er hin fyrsta av sínum slag í Føroyum. Í ætlanini verður nýtslan av antibiotikanýtsluni í heilsuverkinum og tilburðir av antibiotikamótstøðuføri lýst og greinað.
Tilmælini hjá arbeiðsbólkinum taka útgangsstøði í støðuni, sum hon er í dag. Tilmælini kunnu býtast í tveir høvuðsbólkar. Fyrsti bólkurin er tað yvirskipaða arbeiðið og skipan av eftirlitinum við antibiotikanýtsluni og antibiotikamótstøðuføri og mælir bólkurin til at skipa eitt Antibiotikaráð og einari Antibiotic Stewardship Programme eind.
Næsti parturin eru viðurskifti, sum hava við sjúkustaðfestingina at gera. At styrkja fakliga serkunnleikan og at gera íløgur í nýggjan útbúna og dagføring av verandi útbunaði.
Eisini eru tilmæli viðvíkandi betur kunning til sjúklingar og heilsustarvsfólk.
Sí Virkisætlan fyri mótstøðuføri móti antibiotika í heilsuverkinum í Føroyum, klikk her: “Virkisætlan fyri mótstøðufri móti antibiotika í heilsuverkinum í Føroyum”.
Kelda: www.himr.fo
SáH


text:
Valentines Day er nakrar dagar burturi og trýstið at vera romantiskur liggur á monnunum. Stakkals menn! Er menn yvirhøvur romantiskir? Eg trúgvi, at fyri nógvar menn, so liggur hendan síðan so langt vekk, at teir eru í døpurhuga, tá tað kemur til at finna uppá hvat teir skulu gera. Lat okkum bara sláa eitt fast beinan veg. Valentines Day er til frama fyri kvinnuna. Hetta skal eitast at verða ein dagur við fokus uppá kærleika og at vísa hvørjum øðrum at man er góður við hvønn annan osf. Men altso, hvat fær mannfólkið burturúr? (útyvir at tjena 20 stig um hann ger okkurt, ella tapa 200 stig um hann ikki ger nakað). So mannfólki skal finna uppá okkurt sum daman verður glað fyri. Men vit kvinnur og menn eru so ófatuliga ymisk og nógv av okkum hava tendens til at gera okkurt fyri hin, sum vit høvdu ynskt bleiv gjørt fyri okkum sjálvum. Og hvussu hundan skal eitt mannfólk vita hvat kvinnan í 2017 vil hava? Tað eru túsund møguleikar.
Eg ímyndi mær at hetta er sum, um vit kvinnur skuldu skipa fyri einum uber mannfólka degi fyri sjeikinum. Tað vildi verði nakað tað sama. Eg dugi hvussu er at siga beinan veg, at fyri meg hevði tað verið torført. Og ikki nokk við tí. Eg hevði eisini skula verið við til hetta, sum eg nokk slett ikki helt verða serliga áhugavert. Og so aftur útyvir tað, hevði eg skula vita at makin hjá mær og vinmennirnir fóru at sita í umklæðingarúminum og snakka um hvat damurnar høvdu funnið uppá hendan vælsignaða dag. Áhh harra gud! Bara tankin..
Hetta rákið vindur bara meira og meira uppá seg. Blómurnar verða enntá settar upp í prís júst hendan dagin. TAÐ er langt úti. Áhh tann forstýraða verð. Men ja nú vit stremba eftir at tað skal verða líkarættindini, so burdi tað kanska eisini verið tikið atlit, til tað á tí romantiska frontinum. Tað kann nemliga líka so væl verða kvinnan, sum ger okkurt serligt fyri mannin á Valentine. (so hava vit eisini sjálvar kontrol, tað plagar okkum at dáma so væl).
Hetta var bara ein lítil hugleiðing fyri at seta vantanirnar vit hava til mannfólkini í perspektiv. Mær dámar væl eitt romantiskt kvøld, men Valentines Day í ár verður ikki eitt av teimum, tí sjeikurin er uttanlands. (hann dugur at sleppa sær undan).
M&K


text:
Monday, August 31, 2015
Tíðin kann vera komin til felags stev á sjógvi og landi
Seljarar og keyparar av ráfiski eru samdir um at tilfeingisgjald eigur ikki at verða tikið við kassa eitt — og hóast sera ymisk áhugamál í avreiðingarprísum kundu vinnan á sjógvi og landi drigið felags línu tá talan er um fiskaútflutning.
“Allur fiskur sum verður veiddur av føroyskum kvotum má og skal víðariframleiðast í Føroyum,” segði Føroya Ráfiskakeyparafelag herfyri. “Hetta er avgerandi treytin fyri at føroyska fiskivinnan kann kappast við aðrar,” stóð víðari at lesa í almennum skrivi frá felagnum.
Ráfiskakeyparafelagið vísti á at meðan fiskireiðarar hava kvotur og fiskidagar hava virkini á landi onga rávørutrygd. Hinvegin, sum fiskireiðarar vísa á, eru ongar lógarligar avmarkingar fyri hvørjar nøgdir virkini kunnu framleiða.
Men eitt av argumentunum aftan fyri skrivið frá fiskavirkjunum á landi er kanska ikki so væl kent sum tað átti at verið, nevniliga: Ein meira greitt defineraður føroyskur samleiki í fiskahøpi hevði kunnað verið við til at styrkt kappingarførið hjá tí føroysku fiskivinnuni sum heild og hevði kunnað hækkað virðið á vørum við føroyskum uppruna.
Sum Jógvan Gregersen, formaður í Ráfiskakeyparafelagnum og stjóri á saltfiskavirkinum Vaðhorn á Strondum, sigur í samrøðu við bloggin Fiskivinnan: “Føroyskur fiskur átti at havt eitt serstakt føroyskt spjaldur, og sjálvandi eigur fiskivinnan á sjógvi og landi at kunna samstarva um hetta. Føroyskur fiskur eigur ikki at enda sum rávøra í láglønarframleiðslu — hann er dýrt veiddur og dýrt virkaður. Í mun til eftirspurningin á heimsmarknaðinum eru tey umleið 500.000 tonsini sum føroyingar fiska nóg lítið til at kunna virðisøkjast munandi. Men sum er verður alt ov nógv av hesum útflutt óvirkað, og tað er óheppið tí harvið fáa vinnan og samfelagið ikki optimalt burtur úr tilfeinginum.”
Regin Mikkelsen, stjóri í Rainbow Seafood og næstformaður í Ráfiskakeyparafelagnum, tekur undir við tí sum formaðurin í felagnum sigur, og leggur afturat: “Eins og nú í stóran mun er eydnast fyri føroyskan alilaks, áttu vit tá tað kemur til vøru frá føroyskari fiskiveiði eisini at bygt upp serligar marknaðir ið eru til reiðar at gjalda eyka fyri júst føroyskan fisk. Alt hetta krevur sjálvandi at vinnan setur seg niður av álvara og leggur eina veruliga ætlan, og tað eigur avgjørt ikki at vera ómøguligt.”
Fleiri av fortreytunum fyri at menna slíkar marknaðir eru longu til staðar: tað ríka og lutfalsliga ódálkaða føroyska havumhvørvið og tann geografiska staðsetingin mitt í Norður Atlantshavi, tann sterka føroyska traditiónin innan fiskivinnu og tað at hendan vinnan er tøkniliga framkomin.
Avbjóðingarnar eru tó ikki at undirmeta.
“Hetta snýr seg sjálvandi eisini um ta kapping sum vit hava um ráfiskin, og har má tað vera eitt krav at allur fiskur sum er veiddur við føroyskum rættindum skal fyrst upp á land í Føroyum,” sigur Regin Mikkelsen. “Síðani verður tað sjálvandi ymiskt umsitingarligt at taka atlit til og har mugu so semjur kunna finnast. Tað sær eisini út til at politikarar eru samdir um hetta sum eitt krav ella málsetning, men so koma undantøkini inni í myndina og hvussu nógv og hvussu umfatandi skulu tey vera? Fyrst mugu vit so staðfesta at fyri at fáa hægri virði í fiskin so er neyðugt at hugsa um føroyskan uppruna sum nakað exklusivt heldur enn rávøra fyri nøkur risastór merkir sum vísa seg at vera heimsmeistarar í at trýsta sínar innkeypsprísir niður ígjøgnum.”
Lítil marknaður
Bæði Jógvan Gregersen og Regin Mikkelsen taka undir við at tilfeingisgjald á veiddan fisk eigur ikki at verða tikið longu í fyrsta liði í virðisketuni — hetta vil minka um virknan kapital og avmarka førleikan hjá vinnuni at skapa meirvirði og arbeiðspláss. Hinvegin eru teir inni á at eitt gjald kundi verðið lagt á fisk sum verður avreiddur uttanlands og á fisk sum fer óvirkaður av landinum.
“Heldur enn at leggja tilfeingisgjald á vinnuna áðrenn nakrir pengar eru slopnir at virka, kundu vit brúkt eitt slíkt gjald sum stýriamboð,” sigur Jógvan Gregersen. “Vit kundu upp á tann mátan fingið lagt vinnuna meira til rættis eftir tí sum er strategiskt, soleiðis at vit kunnu fáa hægst møguliga virði burtur úr føroyskum fiski við hjálp av virðisøking og einum týðiligum føroyskum identiteti.”
Millum reiðarar og fiskimenn er tónin merktur av varsemi í mun til spurningin um at tvinga alla veiði umvegis føroyskar hendur, av ótta fyri vánaligum avreiðingarprísum. Hesin óttin kann uttan iva kennast yvirdrivin í summum førum men hinvegin kann hann sum heild neyvan sigast at vera heilt ógrundaður.
“Marknaðurin er bara for lítil í Føroyum,” sigur ein fiskireiðari sum ikki ynskir at leggja navn til. “Sjálvandi er ynskiligt at føroyskur fiskur í størst møguligan mun verður avreiddur her; tó eiga vit at ansa eftir at vit ikki koma í eina ov fastlæsta støðu. Tann avmarkaði dynamikkur sum vit hóast alt hava á marknaðinum ídag kann hvørva heilt um vit seta tilfeingisgjald eftir hvar fiskurin verður seldur. Tað verður ein enn størri avskeplan av marknaðinum og har verður einki pláss fyri nøkrum valmøguleikum, serliga í teimum førum tá virkini í Føroyum hava ov mikið av fiski og ikki kunnu bjóða nøktandi prís, uttan mun til góðskuna á fiskinum. Hvat er tá at gera, annað enn at avreiða fyri undirprís — um ikki hin møguleikin er til staðar, nevniliga at bjóða øðrum fiskin?”
‘Má gerast við skili’
Søluvirðið á feskum fiski í Føroyum svingar, og at gagnnýta hetta fyri at fáa frægasta prís er nakað sum tað føroyska veiðiliðið altíð hevur gingið høgt uppí.
Hetta er kanska ein natúrligur skilnaður millum áhugamálini hjá teimum ið avreiða og teimum ið keypa ráfiskin. Hinvegin átti einki at verið til hindurs fyri at partarnir seta seg saman og finna fram til eina felags støðu til spurningar sum knýta seg at yvirskipaðum málsetningum — og tað inniber eisini at skilmarka júst hvørjir teir málsetningarnir skulu vera fyri ta føroysku fiskivinnuna. Har verður ein semja um at fáa hægst møguligt virði burtur úr tilfeinginum sostatt ein grundarsteinur.
Jógvan Gregersen heldur tó ikki at fiskimonnum og reiðarum nýtist at óttast lágar prísir: “Makrelurin bleiv tvingaður upp á land í Føroyum, síðani komu tvey nýggj virkir innan sera stutta tíð. So eg haldi ikki at veiðiliðið skal bera bangheit fyri prísdumping í Føroyum. Um útlendingar hava bíligari arbeiðsútreiðslur kunnu teir bara bjóða ein hægri prís enn teir føroysku framleiðarnir og tann vegin dekka eitt føroyskt útflutningsgjald.”
Meira skal helst til fyri at sannføra allar partar um hvat ið skal gerast og ikki fyri at styrkja útflutningin, men okkurt bendir á at partarnir eru ikki so langt frá hvørjum øðrum kortini.
Spurningurin um hvørja støðu fiskivinnan hevur til tilfeingisgjald er eisini eitt dømi um tørvin á at samansjóða sjónarmið til felags kós. Yvirhøvur tykist fiskivinnan taka undir við einum slíkum gjaldi, so leingi tað verður uppfatað sum rímiligt. At gera sum hevur verið gjørt í seinastuni, nevniliga leggja eitt rættiliga høgt, meir ella minni tilvildarligt, avgjald á bara makrel og sild longu í fyrsta liði í virðisketuni, hevur fingið lemjandi atfinningar frá fleiri síðum í vinnuni bæði á sjógvi og landi. Hetta kom m.a. fram í blaðnum Sjógvur & Fólk herfyri.
“Vit mugu viðurkenna at okkara virksemi hevur við sær ávísar kostnaðir fyri landið,” viðmerkir reiðarin. “Her er talan um rakstur og íløgur í sambandi við Havstovuna og Fiskiveiðieftirlitið umframt útreiðslur av fiskivinnusamráðingum. Alt hetta átti fiskivinnan at goldið fyri, og tað kundi verðið gjørt umvegis eitt tilfeingisgjald sum fór í ein grunn harav ein ávísur prosentpartur so varð settur av á hvørjum ári til slíkar kostnaðir. Eg trúgvi neyvan nakar hevði mótmælt um hetta varð gjørt við skili.”
“Allur fiskur sum verður veiddur av føroyskum kvotum má og skal víðariframleiðast í Føroyum,” segði Føroya Ráfiskakeyparafelag herfyri. “Hetta er avgerandi treytin fyri at føroyska fiskivinnan kann kappast við aðrar,” stóð víðari at lesa í almennum skrivi frá felagnum.
Ráfiskakeyparafelagið vísti á at meðan fiskireiðarar hava kvotur og fiskidagar hava virkini á landi onga rávørutrygd. Hinvegin, sum fiskireiðarar vísa á, eru ongar lógarligar avmarkingar fyri hvørjar nøgdir virkini kunnu framleiða.
Men eitt av argumentunum aftan fyri skrivið frá fiskavirkjunum á landi er kanska ikki so væl kent sum tað átti at verið, nevniliga: Ein meira greitt defineraður føroyskur samleiki í fiskahøpi hevði kunnað verið við til at styrkt kappingarførið hjá tí føroysku fiskivinnuni sum heild og hevði kunnað hækkað virðið á vørum við føroyskum uppruna.
Sum Jógvan Gregersen, formaður í Ráfiskakeyparafelagnum og stjóri á saltfiskavirkinum Vaðhorn á Strondum, sigur í samrøðu við bloggin Fiskivinnan: “Føroyskur fiskur átti at havt eitt serstakt føroyskt spjaldur, og sjálvandi eigur fiskivinnan á sjógvi og landi at kunna samstarva um hetta. Føroyskur fiskur eigur ikki at enda sum rávøra í láglønarframleiðslu — hann er dýrt veiddur og dýrt virkaður. Í mun til eftirspurningin á heimsmarknaðinum eru tey umleið 500.000 tonsini sum føroyingar fiska nóg lítið til at kunna virðisøkjast munandi. Men sum er verður alt ov nógv av hesum útflutt óvirkað, og tað er óheppið tí harvið fáa vinnan og samfelagið ikki optimalt burtur úr tilfeinginum.”
Regin Mikkelsen, stjóri í Rainbow Seafood og næstformaður í Ráfiskakeyparafelagnum, tekur undir við tí sum formaðurin í felagnum sigur, og leggur afturat: “Eins og nú í stóran mun er eydnast fyri føroyskan alilaks, áttu vit tá tað kemur til vøru frá føroyskari fiskiveiði eisini at bygt upp serligar marknaðir ið eru til reiðar at gjalda eyka fyri júst føroyskan fisk. Alt hetta krevur sjálvandi at vinnan setur seg niður av álvara og leggur eina veruliga ætlan, og tað eigur avgjørt ikki at vera ómøguligt.”
Fleiri av fortreytunum fyri at menna slíkar marknaðir eru longu til staðar: tað ríka og lutfalsliga ódálkaða føroyska havumhvørvið og tann geografiska staðsetingin mitt í Norður Atlantshavi, tann sterka føroyska traditiónin innan fiskivinnu og tað at hendan vinnan er tøkniliga framkomin.
Avbjóðingarnar eru tó ikki at undirmeta.
“Hetta snýr seg sjálvandi eisini um ta kapping sum vit hava um ráfiskin, og har má tað vera eitt krav at allur fiskur sum er veiddur við føroyskum rættindum skal fyrst upp á land í Føroyum,” sigur Regin Mikkelsen. “Síðani verður tað sjálvandi ymiskt umsitingarligt at taka atlit til og har mugu so semjur kunna finnast. Tað sær eisini út til at politikarar eru samdir um hetta sum eitt krav ella málsetning, men so koma undantøkini inni í myndina og hvussu nógv og hvussu umfatandi skulu tey vera? Fyrst mugu vit so staðfesta at fyri at fáa hægri virði í fiskin so er neyðugt at hugsa um føroyskan uppruna sum nakað exklusivt heldur enn rávøra fyri nøkur risastór merkir sum vísa seg at vera heimsmeistarar í at trýsta sínar innkeypsprísir niður ígjøgnum.”
Lítil marknaður
Bæði Jógvan Gregersen og Regin Mikkelsen taka undir við at tilfeingisgjald á veiddan fisk eigur ikki at verða tikið longu í fyrsta liði í virðisketuni — hetta vil minka um virknan kapital og avmarka førleikan hjá vinnuni at skapa meirvirði og arbeiðspláss. Hinvegin eru teir inni á at eitt gjald kundi verðið lagt á fisk sum verður avreiddur uttanlands og á fisk sum fer óvirkaður av landinum.
“Heldur enn at leggja tilfeingisgjald á vinnuna áðrenn nakrir pengar eru slopnir at virka, kundu vit brúkt eitt slíkt gjald sum stýriamboð,” sigur Jógvan Gregersen. “Vit kundu upp á tann mátan fingið lagt vinnuna meira til rættis eftir tí sum er strategiskt, soleiðis at vit kunnu fáa hægst møguliga virði burtur úr føroyskum fiski við hjálp av virðisøking og einum týðiligum føroyskum identiteti.”
Millum reiðarar og fiskimenn er tónin merktur av varsemi í mun til spurningin um at tvinga alla veiði umvegis føroyskar hendur, av ótta fyri vánaligum avreiðingarprísum. Hesin óttin kann uttan iva kennast yvirdrivin í summum førum men hinvegin kann hann sum heild neyvan sigast at vera heilt ógrundaður.
“Marknaðurin er bara for lítil í Føroyum,” sigur ein fiskireiðari sum ikki ynskir at leggja navn til. “Sjálvandi er ynskiligt at føroyskur fiskur í størst møguligan mun verður avreiddur her; tó eiga vit at ansa eftir at vit ikki koma í eina ov fastlæsta støðu. Tann avmarkaði dynamikkur sum vit hóast alt hava á marknaðinum ídag kann hvørva heilt um vit seta tilfeingisgjald eftir hvar fiskurin verður seldur. Tað verður ein enn størri avskeplan av marknaðinum og har verður einki pláss fyri nøkrum valmøguleikum, serliga í teimum førum tá virkini í Føroyum hava ov mikið av fiski og ikki kunnu bjóða nøktandi prís, uttan mun til góðskuna á fiskinum. Hvat er tá at gera, annað enn at avreiða fyri undirprís — um ikki hin møguleikin er til staðar, nevniliga at bjóða øðrum fiskin?”
‘Má gerast við skili’
Søluvirðið á feskum fiski í Føroyum svingar, og at gagnnýta hetta fyri at fáa frægasta prís er nakað sum tað føroyska veiðiliðið altíð hevur gingið høgt uppí.
Hetta er kanska ein natúrligur skilnaður millum áhugamálini hjá teimum ið avreiða og teimum ið keypa ráfiskin. Hinvegin átti einki at verið til hindurs fyri at partarnir seta seg saman og finna fram til eina felags støðu til spurningar sum knýta seg at yvirskipaðum málsetningum — og tað inniber eisini at skilmarka júst hvørjir teir málsetningarnir skulu vera fyri ta føroysku fiskivinnuna. Har verður ein semja um at fáa hægst møguligt virði burtur úr tilfeinginum sostatt ein grundarsteinur.
Jógvan Gregersen heldur tó ikki at fiskimonnum og reiðarum nýtist at óttast lágar prísir: “Makrelurin bleiv tvingaður upp á land í Føroyum, síðani komu tvey nýggj virkir innan sera stutta tíð. So eg haldi ikki at veiðiliðið skal bera bangheit fyri prísdumping í Føroyum. Um útlendingar hava bíligari arbeiðsútreiðslur kunnu teir bara bjóða ein hægri prís enn teir føroysku framleiðarnir og tann vegin dekka eitt føroyskt útflutningsgjald.”
Meira skal helst til fyri at sannføra allar partar um hvat ið skal gerast og ikki fyri at styrkja útflutningin, men okkurt bendir á at partarnir eru ikki so langt frá hvørjum øðrum kortini.
Spurningurin um hvørja støðu fiskivinnan hevur til tilfeingisgjald er eisini eitt dømi um tørvin á at samansjóða sjónarmið til felags kós. Yvirhøvur tykist fiskivinnan taka undir við einum slíkum gjaldi, so leingi tað verður uppfatað sum rímiligt. At gera sum hevur verið gjørt í seinastuni, nevniliga leggja eitt rættiliga høgt, meir ella minni tilvildarligt, avgjald á bara makrel og sild longu í fyrsta liði í virðisketuni, hevur fingið lemjandi atfinningar frá fleiri síðum í vinnuni bæði á sjógvi og landi. Hetta kom m.a. fram í blaðnum Sjógvur & Fólk herfyri.
“Vit mugu viðurkenna at okkara virksemi hevur við sær ávísar kostnaðir fyri landið,” viðmerkir reiðarin. “Her er talan um rakstur og íløgur í sambandi við Havstovuna og Fiskiveiðieftirlitið umframt útreiðslur av fiskivinnusamráðingum. Alt hetta átti fiskivinnan at goldið fyri, og tað kundi verðið gjørt umvegis eitt tilfeingisgjald sum fór í ein grunn harav ein ávísur prosentpartur so varð settur av á hvørjum ári til slíkar kostnaðir. Eg trúgvi neyvan nakar hevði mótmælt um hetta varð gjørt við skili.”
Subscribe to: Post Comments (Atom)


text:
Kelda: vp.fo
Uppskotið snýr seg um eina broyting í løgtingslógini um meirvirðisgjald (MVG). Verður uppskotið samtykt, fáa tey, sum keypa el- og vetnisbil, meirvirðisgjaldið afturgoldið (tó upp til 70.000 kr.). Hetta vil siga, at um tú keypir ein el- ella vetnisbil komandi tvey árini fyri til dømis 350.000 kr., fært tú 70.000 kr. aftur.
Uppskotið er ein liður í politikkinum hjá samgonguni at gera Føroyar grønari. Umframt møguligu lógarbroytingina, hava tey, sum velja el-og ventisbilar, hesar fyrimunir í dag:
Les alla greinina her


text:
BankNordik byggir nýtt høvuðssæti í løtuni. Í tí sambandi er vegur gjørdur av Tjaldursvegi og yvir til høvuðssætið. Gøtunavnanevndin í Tórshavnar kommunu mælti til, at vegurin fekk navnið Oknarvegur. Hetta var í staðin fyri Húsagarð, sum annars eisini var í uppskoti.
Hinir vegirnir í økinum hava allir navn eftir fuglum, tí skuldi hesin vegurin eisini hava fuglanavn. Húsagarður er eitt staðarnavn í gomlu Havnini, og tí varð tað ikki mett egnað.
Trivnaðarstjórin, mentamálaleiðarin og mentamálanevndin tóku undir vil tilmælinum frá gøtunavnanevndini. Eitt einmælt býrað hevur tí samtykt, at nýggi vegurin skal eita Oknarvegur.
Í BankNordik munnu tey vera glað fyri, at ein vegur longu eitur Gripsvegur…


text:
Søgur um náttina
Tríggjar góðanáttsøgur eftir kenda myndprýðaran Kitty Crowther.
Lítlabjørn skal sova og vil hava mammuna at fortelja sær tríggjar søgur.
Tær tríggjar søgurnar eru allar um at sova. Fyrsta er um Náttarvaktina, sum slær á gonggong sína fyri at fáa øll at leggja seg. Onnur er um gentuna Zhoru, sum leitar eftir einum beri, og sum hittir flogmúsina Jacko Mollo, har hon sleppur at sova. Triðja søgan er um mannin Bo, sum ongantíð letur seg úr vetrarfrakkanum, og sum ikki fær sovið. Hann hittir oturin Otto, sum ger nakað so sjáldsamt sum at skriva yrkingar á steinar og tveita steinarnar á sjógv.
Onkursvegna eru allar søgurnar um at finna ein ugga, eina klokku, eina stjørnu, eitt ber og eina yrking.
Kitty Crowther hevur ógvuliga sermerktan myndastíl. Gjøgnumgangandi liturin í hesari bókini er ljósareytt, og litirnir lýsa í andlitið á okkum. Bjarnamamman á permuni er í ymiskt littum stríputum niðurdeili, og hesir litirnir síggjast aftur í myndunum inni í bókini, og onkursvegna fær tað okkum, sum lesa, hoyra og síggja at binda allar søgurnar saman, hóast tær eru ymiskar.
Bókin er 70 bls. og innbundin. Sólrún Michelsen, rithøvundur, hevur hegnisliga flutt søgurnar úr svenskum til føroyskt.
Aftur


text:
Oyðimørk
Oyðimørk: Ógvuliga turt stað, har tað regnar minni enn 25 cm árliga. Oyðimerkur eru turrastu støð í heminum. Ofta eru tað støð sum t.d. í Afrika. Oyðimerkurnar vaksa alla tíðina. Eini 20 % av jørðini eru oyðimørk.
Fólk, sum búgva nærindis oyðimørk, nýta gróðurin til føði ella brenni, so við og við verður oyðið, og torført er at fáa nakað at vaksa har aftur. Menniskju klára seg bara í tveir mánaðar við ongum mati, men bara nakrar fáar dagar við ongum vatni. Kortini búgva trýhundrað milliónir fólk í oyðimørkum [1]. Sum til dømis dogonfólkið í Sahara.
Tær størstu oyðimerkurnar eru:
- Gobioyðimørki
- Kalaharioyðimørkin
- Libyaoyðimørkin
- Oyðimerkurnar í Avstralia
- Saharaoyðimørkin


text:
19. oktober
19. oktober er dagur 292 í árinum í gregorianska kalendaranum (dagur 293 um skotár er). 73 eru dagar eftir av árinum.
Hendingar[rætta | rætta wikitekst]
- 1906: Ferdinand Salling letur ein klædnahandil upp í Århus, sum seinni verður til Stormagasinet Salling. Í 1964 stovnar sonur hansara Dansk Supermarked A/S upp, osum í dag stendur aftan fyri m.a. Føtex, Bilka og Netto.
- 1926: Eftir at Joseph Stalin er komin til valdið, verða Leo Trotsky og Grigory Zinoviev koyrdir úr russiska kommunistaflokkinum.
- 1963: Sir Alec Douglas-Home úr konservativa flokkinum verður bretskur forsætisráðharri eftir Harold MacMillan.
- 1998: Amerikanarin Mike Tyson fær boksiloyvið aftur, sum hann misti, eftir at hann beit petti av oyranum á mótstøðurmanni sínum Evander Holyfield í einum dysti árið fyri.
Føðingar[rætta | rætta wikitekst]
- 1931: John le Carré, enskur rithøvundur
- 1935: Jim Reeves, amerikanskur sangari (d. 1964)
- 1945: John Lithgow, amerikanskur sjónleikari
- 1946: Philip Pullman, enskur rithøvundur
- 1962: Evander Holyfield, amerikanskur nevaleikari
Andlát[rætta | rætta wikitekst]
- 1977: 45 dagar eftir at yvirgangsfelagsskapurin Rote Arme Fraktion hevur burturflutt Hans-Martin Schleyer, formann í vesturtýska arbeiðsgevarafelagnum, verður hann funnin deyður í viðførisrúminum á einum bili, skotin í nakkan.
- 1984: Pólskir løgregluyvirmenn burturflyta og drepa prestin og andstøðingin Jerzy Popieluszko. Illa farna líkið av honum verður seinni funnið í eini á.


text:
Jóannes Hansen 13.06.2018 (20:05)
Beinleiðis: Dreymafinalan í Gundadali er veruleiki
Sunnudagin hittast HB og B36 í landskappingardysti í Gundadali. Talan verður um sera týdningarmikla uppgerð. Serliga fyri B36 er tað týdningarmikið at vinna fulla úrtøku. Um tað ikki eydnast, so verður fjarstøðan frá B36 og fram til oddaliðið HB tólv stig, og so verður tað heilt víst, at B36 fer ikki at vinna FM í 2018.
Møguleikin hjá B36 at kvalifisera seg í eurpeisku kappingina sum vinnari av heiðursmerkjum verður tá eisini ikki so stórur.
Í kvøld er tað greitt, at B36 og HB eisini fara at hittast í steypafinaluni. Tað verður leygarkvøldið 25. august. Eingin ivi er um, at HB fer at vinna seg í europeiska kapping næsta summar. Sannlíkt sum FM vinnari og undir øllum umstøðum sum vinnari av heiðursmerkjum.
AB legði bragdliga fyri á heimavølli og legði seg framum við brotssparki. Tá var í lítla løtu spenningur um samantalda úrslitið.
HB javnaði heilt skjótt, og tað tók luftina úr spenninginum.
Tað endaði við, at HB vann 4-1. Tvey tey síðstu málini vórðu skorað í evstu løtu.
At B36 og HB hittast í steypafinaluni er ikki komið fyri síðani 1991, tá ið B36 vann 1-0.
HB hevur ikki vunnið steypakappingina síðani 2004, tá ið úrslitið var 3-1 ímóti NSÍ. Síðani hevur HB tapt tvær finalur – 4-3 tap ímóti EB/Streymi í 2007, og í 2014 1-0 tap ímóti Víkingi.
Fyrr í dag vann B36 4-0 á útivølli ímóti Suðringum og harvið finaluplássið við samantalt 8-2.
AB - HB 1-4 (1-1)
Seinna hálvfinala í kappingini um løgmanssteypið
HB í finaluna við samantalt 6-1
1-0: Bárður Olsen br
1-1: Lasse Andersen
1-2: John Frederiksen
1-3: Dan í Soylu
1-4: Niklas Kruse
http://www.in.fo/myndasavn/album/?
---
LIÐUGT
1-4
91) 1-4
1-4: Niklas Kruse
Tróndur Jensen er púra blankur og velur at leggja bóltin fyri føturnar á Niklas Kruse, sum skorar, og nú var málmunurin stórur.
90) 1-3
1-3: Dan í Soylu
Innskifti Niklas í Soylu strýkur til baklinjuna í høgru og leggur flatt út frá til Dan í Soylu, sum skorar eitt flott mál.
84) 1-2
GULT KORT. Rasmus Dan Sørensen hjá AB sær gult fyri fríspark ímóti Dan í Soylu.
78) 1-2
HB skiftir út: Niklas Kruse avloysir Adrian Justinussen.
GULT KORT. Magnus Egilsson, HB, fyri fríspark.
72) 1-2
HB skiftir út: Av vøllinum fer Brynjar Hlöðversson, sum hevur sæð gult, og á vøllin verður settur Daniel Johansen.
69) 1-2
1-2: John Frederiksen
Fínt miðframherja mál ber við sær, at HB hevur tryggjað sær pláss í finaluni. Hann temur og sneiðir runt seg sjálvan, áðrenn hann setur bóltin í málið.
67) 1-1
Ein av HB spælarunum hevur gult kort á kontu. Tað er miðverjin Lasse Andersen. Um hann sær gult í kvøld, so verður hann leikbannaður í finaluni.
Tróndur Jensen og Brynjar Hlöðversson sóu gult fyri løtu síðani. Hetta var fyrsta gula kortið hjá teimum í steypakappingini í ár. Um teir fáa gult einaferð aftrat í kvøld, so verða teir leikbannaðir sunnudagin ímóti B36.
66) 1-1
HB skiftir út: John Frederiksen avloysir Ari Mohr Olsen.
AB skiftir út: Mikkjal Hentze fer skaddur av vøllinum, og Ragnar Skála verður skiftur inn.
GULT KORT. Sørin Samuelsen, AB, fyri fríspark
62) 1-1
GULT KORT. Tróndur Jensen, HB, fyri fríspark.
61) 1-1
Bartal S. Petersen avloysir Teitur D. Olsen hjá AB.
60) 1-1
AB skiftir út:
Beinir Henriksen avloysir Árna G. Olsen.
58) 1-1
GULT KORT. Brynjar Hlöðversson fyri fríspark.
46) 1-1
HB vinnur beinanvegin horna í vinstru. Tað verður lagt stutt til Adrian Justinussen, sum smekkar til, og støðan er spent í AB brotsteiginum, áðrenn 44 ára gamli Geza Turi, sum í kvøld verjir AB málið, fær fatur á bóltinum.
HÁLVLEIKUR
1-1
Fínt fótbóltsspæl, bæði liðini hava lagt nógv fyri og lagt nógv í at spæla fótbólt og ikki at sparka.
Samantaldi spenningurin er burtur, eftir at HB skoraði á útivølli, men tað eru vánir fyri góðum undirhaldi eisini í seinna hálvleiki.
Í staðin fyri 1-1 kundi støðan verið 3-3, tá ið hugsað verður um málmøguleikarnar í fyrra hálvleiki.
38) 1-1
Framvegis fínt undirhald, og AB vísir framvegis góðan hugburð. Heimamenninir stríðast nógv og royna at samanspæla.
32) 1-1
Filip í Liða verður spældur snilt fram ímillum og er púra leysur, tá ið hann eitt sindur úr vinstru og úr fjúrtan metrum roynir seg, men Teitur Matras Gestsson bjargar. Stórur AB møguleiki at leggja seg framum aftur.
30) 1-1
1-1: Lasse Andersen
Eftir horna úr vinstru er tað miðverjin Lasse Andersen, sum er hægstur og stútar bóltin í AB málið. Útivallarmálið ber við sær, at AB nú skal skora trý mál aftrat fyri at vinna seg í finaluna.
29) 1-0
1-0: Bárður Olsen br
Hetta man vera eitt tað bíligasta brotssparkið, sum eg nakrantíð havi sæð, og eg havi fingist við fótbólt síðani 1972, sigur viðmerkjarin hjá Rás2 Oddbjørn Joensen.
Jógvan Rói Davidsen legði hondina á økslina á Filip í Liða, sum var spældur innum. Tað roknaði dómarin at vera brotsspark.
19) 0-0
Nú pressar HB á. Adrian Justinussen smekkar til, og bólturin brestur í tvørtræið.
18) 0-0
Geza Turi stórbjargar, tá ið Ari Mohr Olsen eftir innlegg úr høgru roynir seg við skoti úr seks metrum!
16) 0-0
Fínt fótbóltsspæl og gott undirhald á Argjum.
12) 0-0
Eftir verjukiks í vinstru hjá AB, er Ari Mohr Olsen í góðari støðu, tá ið hann roynir at lyfta bóltin upp um uttarlaga stadda Geza Turi, sum í kvøld verjir AB málið, men málverjin bjargar.
10) 0-0
HB vinnur fyrsta horna - í vinstru, men tað spyrst einki burturúr.
09) 0-0
So var um reppið, at HB legði seg framum. Eftir innlegg úr høgru smekkaði Dan í Soylu til av brotsteigarmarkinum, og bólturin brast í tvørtræið.
07) 0-0
AB vísir fínan hugburð, og heimamenninir hava higartil vunnið nærdystirnar.
Teir arbeiða fyri at skora málið, sum kann fáa spenning í.
05) 0-0
Tað regnar og lotið er frískt á Argjum íkvøld.
01) 0-0
AB hevur risa møguleika at leggja seg framum. HB kiksar í verju, og Rasmus Dan Sørensen hevur góðan møguleika, men hann velur at royna at sneiða framvið HB málverjanum í staðin fyri at lyfta upp um málverjan, sum er uttarlaga staddur.
00) 0-0
Seinnapartin vann B36 4-0 á útivølli ímóti Suðringum. Harvið hevur B36 við samantalt 8-2 vunnið seg í finaluna um løgmanssteypið. Um finalan leygarkvøldið 25. august verður ímóti AB ella HB verður avgjørt á Argjum næstu løtuna.
HB vann fyrru hálvfinaluna 2-0 í Gundadali.
AB – HB kl. 18.00
Seinna hálvfinala
HB vann fyrru hálvfinaluna 2-0
Dómari: Jóhan Hendrik Ellefsen
Hjálpardómarar: Dan Højgaard og Regin Egholm
AB: Geza Turi – Jákup Pauli Breckmann, Árni G. Olsen, Sørin Nygaard Samuelsen, Jónas Stenberg, Filip í Liða, Mikkjal T. Hentze, Bárður Olsen, Teitur D Olsen, Bjarki C. Nielsen
HB: Teitur Matras Gestsson – Jógvan Rói Davidsen, Bartal Wardum, Lasse Thillitz Andersen, Magnus Egilsson, Adrian Justinussen, Brynjar Hlöðversson, Tróndur Jensen, Símun Samuelsen, Dan í Soylu, Ari Mohr Olsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Takk fyri orðini G!/
Yrkingaupplestur er kanska ein roynd at gera nakað asosialt sosialt. Um hugsað verður um tann oratoriska framburðin er sjálvandi ymiskt hvussu hilnast hjá høvundunum. Hetta skal jú ikki vera nøkur dramakapping, men ein presentatión av einum úrvali av skaldskapinum hjá nøkrum høvundum. Ein grund til, at tað sum heild eydnast væl er, at vit eru grundleggjandi sosial, tað er altíð herligt at møtast kring listina. Áhugi er fyri skaldskapinum, tað var týðiligt á ársins G! LabORÐatoriið á G! er eitt bókmentatiltak, sum hevur verið hildið í nøkur ár undir ymiskum heitum og formum. Tað eru Kim Simonsen og Vónbjørt Vang, ið skipa fyri og í ár var tiltakið gjørt sum ein rundferð í Syðrugøtu leygardagin á G!
Umstøðurnar vóru sum heild góðar, Gøtufólk eru blíð og umhvørvið kring Syðrugøtu er einastandandi vakurt júst sum tað var í fjør og fyrraárið og veðrið vísti seg frá síni bestu síðu tann góða tíman, tiltakið vardi. Hvør høvundur hevði tíggju minuttir og til umstøðurnar var hetta hóskandi. Tiltakið byrjaði við, at Vónbjørt Vang bjóðaði vælkomin. Síðani legði Marjun Syderbø Kjelnæs fyri við at lesa upp úr nýggju skaldsøguni Óendalig Vera - eg eri júst byrjað uppá at lesa skaldsøguna og tað var áhugavert at hoyra Marjuna lesa júst tað, eg havi lisið og bíta merki í tað sama brotið umaftur: "Eitt skriftstað rennur sjálvsagt fram fyri meg:... nú kenni eg í brotum, men tá skal eg kenna til fulnar, eins og eg sjálvur eri til fulnar kendur. Leon hin fyrsti koyrir framvegis sum voice over í tonkunum. Í skriftini finnast orð til øll høvi og allar kenslur, tað lærdi eg eisini tíðliga: “Orð Títt er fóti mínum lykt og ljós á leið mini." Onkustaðni á vegnum slóknaði hjá mær Onkustaðni fór eg av vegnum. Í míni innvortis oyðu gevi eg mær ikki far um rásir, hvørki breiðar ella smalar. ..... "Verk teirra eru einki - púrt einki, myndir teirra eru vindur og tómleiki...". Síðani las Arnbjørn Dalsgarð eina av sínum søgum um Albert, sum hann vónar at kunna geva út í savni. Hetta eru sjálvsspeiskar gerandissøgur um ein púra vanliga óvanligan mann við littererum ambitiónum
Kim Simonsen las eina nýggja yrking, meðan sólin skein og varhugin av skriðkyktum og klukkum rann saman í eina hægri eind saman við summarliga anganum av bøi. Yrkingin stendur longur niðri her á síðuni. Eg haldi, at hansara sermerkta mikrokosmiska, biologiskt dramatiska poesi hevur ávirkað fleiri føroyskar yrkjarar, sum eru farnir at dyrka mikroverur og landsløg í nærmyndum. Sissal Kampmann greiddi frá og las við bæði skemtiligum yvirskoti og álvarsligari nærveru úr sínum nýggjasta savni Sunnudagsland. Vit gingu spakuliga yvir til Vónbjørt og Kim. Har var tað eitt satt upplivilsi at hoyra Lív Mariu Róadóttir Jæger lesa upp. Hon var sera væl fyrireikað og upplesturin gav mær hug at lesa fína debutsavnið Hvít Sól umaftur. Hon legði líka stóran dent á hjáorð sum á sagnorð og navnorð. Hetta gav øllum orðunum ein serstakan hugsunarsaman dám og minkaði onkursvegna um akademisku frástøðuna, sum er í summum av yrkingunum. Anna Malan Jógvansdóttir las nýggjar yrkingar um havsins lív og um tilveruna og sjálvt um gangurin frá barnaundirhaldinum á sandinum gav henni skarpan gang, helt hon á við at lesa við sama dirvi og dugna, sum nú hevur skaffað henni pláss á Rithøvundaskúlanum, har hon byrjar í heyst.
Her eru reyðir steinar,
ið eg ikki kenni.
Sediment foldaði um hvørt annað,
sum løg snaraði
omaná onnur løg.
Rotnandi bløð
oman á øðrum bløðum.
Reyð jørð,
har spengur av rótum hava sprongt
sær veg út gjøgnum grótið og moldina.
í skógarbotninum flúgva smáir summarfuglar í slow motion.
Undir bløðunum berjast svartar og bláar klukkur fyri lívinum,
Meðan tær ljósleyst klippa beinini av hvørjari aðrari
herja reyðu meyrurnar á aftanifrá.
At enda liggja tær stroyddar sum rusk,
meðan aðrar klukkur eta av teimum
Eg havi mist teg.
Í skugganum undan sólini,
gangi eg oman eftir gøtuni.
Sólin sær kámt.
Vindurin er kaldur nú.
Okkurt loysnar,
ein gomul kensla dagar undan,
ið leingi hevur verið sokkin.
Eg skal liva uttan teg.
Alt sum hóttir meg her,
er hótt av mær.
Uglur, smáar slangur,
blóðsúgvandi midur.
Mjørkin floymir inn yvir dalin
fram við fjallinum
har hann vaskar sirmið av fjallasíðunum.


text:
Trygging
Við at tekna trygging hjá okkum tryggjar tú teg og tíni nærmastu fíggjarliga, um illa vil til. Tú hevur møguleika at velja millum fleiri sløg av tryggingum:
Lívstrygging - tryggjar tíni nærmastu, um tú fellur frá.
Restskuldatrygging - lættir um lánsbyrðu hjá teimum, ið sita eftir.
Bráðsjúkutrygging - tryggjar tær útgjald, um tú ella barn títt fær álvarsliga sjúku.
Óarbeiðsføristrygging - tryggjar teg og tíni nærmastu, um tú gerst óarbeiðsfør/ur.
Gjaldsundantøkutrygging - tryggjar, at inngjald til pensjón og tryggingar ikki steðgar vegna óarbeiðsføri
Eik samstarvar við Betri Pensjón um tryggingar.


text:
Shell er á veg at siga upp meira enn 200 starvsfólk í Norra, upplýsir fakfelagið hjá oljuarbeiðarunum, SAFE. Shell ætlar at niðurleggja 75 føst størv og 156 sáttmálasett, tí verkætlanir á Nyhamna-anlegginum og Draugen økinum í Norskahavinum eru um at
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tá vit mistu málið úr eygsjón, tvífaldaðist knossið!" - Mark Twain